Sənin atan şəhiddir, amma qəhrəman yox...\n2021, 21 Aprel, çərşənbə, Bakı vaxtı 00:20\n- Atan Qarabağ savaşında rəhmətə getdi. Tək qoydu bizi. Vaxtında qoymadı məni oxumağa, artıq sonuncu kursda idim. Məni universitetdən çıxardı. İndi ziyalı olub pul qazanardım, daha gedib xadimə işləməzdim. Kişilərin ayaqlarının altını təmizləməzdim.\nBu yazı son həftələrdə "Oxu zalı"na göndərilmiş əsərlər arasından seçilərək çap olunur. Bütün əsərlər imzası göstərilmədən Münsifə göndərilb.\n- Cənab Karl, sayın görək neçə əsgər itirmişik?\n-Sayılmaqla bitməz, cənab zabit.\n- O zaman ordunun ümumi sayından sağ qalanları çıxın.\n- Iki nəfər sağ qalır. Mən və siz.\n- Kim qalib gəlib?\n- Qarşı tərəf.\n- Bəs bu qədər itki olduğu halda biz niyə sağ qaldıq?\n- Biz sağ deyilik. Geri qayıdan zaman ətimizi yeyəcəklər.\n- Doğrudur, o zaman silahınızı çıxarın, öncə məni, sonra özünüzü öldürün.\n- Cənab zabit yox, Siz birinci məni öldürün, sonra özünüzü.\n-Bilmirəm, sizin qədər cəsarətli deyiləm. Bəlkə sizi öldürdükdən sonra zəiflik göstərərəm və özümü öldürməyə gücüm çatmaz.\n- Biz artıq ölmüşük.\n- Dərslərini etmisən?\n- Fikrimi bir yerə toplaya bilmirəm, ana.\n- Fikri bir yerə toplamaq üçün cəhd etmək lazımdı, mənim balam.\n- Səhər bir hekayə oxumuşdum, təsirindən çıxa bilmirəm.\n- Nə hekayə?\n- Karl və onun ordusu.\n- Nə olub ki bu hekayədə, səni təsiri altına alıb?\n- Ordusu məhv olur, zəfər çalmaq əvəzinə məğlub olurlar. Axı əslində qələbə onun tərəfində olmalıydı. Niyə sonda məğlub oldular?\n- Kitab indi səndədir?\n- Ver oxuyum.\n- Bu gün neçə kitab satılıb?\n- 20 ədəd. Çox məhsuldar gün oldu. İnsanlar pullarını bekara şeylərə verməkdənsə, kitab aldılar.\n- Ənənəvi oxuculardı, çox güman.\n- Düzdü , cənab Ed və xanımı yenə də bir düjün kitab aldı. Amma, aralarında öz vətəndaşlarımız da var idi.\n- Maraqlıdır. Neçə nəfər?\n- Yalnız iki?\n- Əslində böyük qələbədi.\n- Neçə saatdır nəm torpağın üzərində uzanmışıq?\n- 2 saat olar.\n- Nə düşünürsüz?\n- Maraqlı keçib uşaqlığınız?\n- Deməzdim. Bəlkə də heç uşaqlığım olmayıb. Atam çox erkən rəhmətə gedib. Anam kitab mağazasında xadimə işləyirdi. Mən isə qəzet satırdım mərkəzi küçədə. Axşam anamla bir qayıdırdıq evə. Yol boyu oxuduğu maraqlı hekayələri nəql edərdi mənə.\n- Mənə yadınızda qalan maraqlı bir hekayə danışın.\n-Yaxşı, baxım xatırlayırammı ?\n- İnsan nə zaman unutmağa başlayır?\n- Məncə insan heç vaxt, heç nəyi unutmur.\n- Çox pafos var sözlərinizdə, Karl. Bu qədər şişirtməyin. İnsan zamanla çox şeyi unudur. Hardan gəldiyini, niyə gəldiyini və nə edəcəyini.\n- Anlamadım sizi, cənab zabit.\n- Bayaqdan nəm torpağın üzərində ölü kimi uzanmışıq. Söhbət edirik. Ani olsa da, unutmuşuq buraya niyə gəldiyimizi. Siz danışmaq istədiyiniz hekayəni, mən də söz verdiyim insanın sözünü unutmuşam.\n- Xatırladınızmı hekayəni?\n- Ana, nə düşünürsən? Bu xəyanət nəticəsində oldumu? Axı onların daha yaxşı silahları var idi, həm də nisbət baxımından onlar daha çox idilər.\n- Çox dolaşıq hekayədir. Doğrusu səndən fərqli olaraq, məni təsir altına salmadı. Bir də döyüş komandanı başqası olduğu halda niyə, əsər, Karl və onun ordusu adlanır?\n- Ana, təsəvvürünə gətir ki, direktorsan. Sənə hansısa bir qurumdan məktub gəlib. Sən məktubu aidiyyatı yerə yönəldirsən, başqası icra edir və sən hər şey tam hazır olandan sonra oraya imzanı atırsan. Məktub kimin adından gedəcək?\n- Əlbəttə direktorun.\n- Bəli, ana. Sonuncu imza kimindirsə tarix də onundur.\n- Oğul, sən hələ uşaqsan. Belə əsərlərə çox alüdə olma. Daha yüngül əsərlər oxu.\n- Niyə, ana? Bu bəsit əsərlər axı bizləri puç edəcək.\n- Bilmirəm oğul. Səni itirməkdən qorxuram. Qorxuram ki, çox vətənpərvər biri olarsan. Axı bir sənlə heç nə dəyişməyəcək.\n- Dəyişəcək ana, mütləq dəyişəcək.\n- Ən çox hansı kitablar satılıb?\n- 18 tarixi roman, iki intim mövzulu kitab.\n- Aydındır .\n- Nə aydındır?\n- Aydın olan odur ki...\n- Çox qısa hekayə idi.\n- Amma, maraqlı gəlmədi doğrusunu deyim. Sən hardan gəlmişdin?\n- Qafqaz coğrafi addır. Orada dövlətlər var. Konkret hansı bölgədənsiniz?\n- Ana, atam niyə bizi atıb gedib?\n- Gecənin yarısı bu nə sözdü? Kimsə xətrinə dəyib?\n- Yox ana. Amma, mənə atamdan danış.\n- Demək mən qəhrəmanın oğluyam.\n- Yox oğlum. Qəhrəmanlıq, döyüşə gedib, güllə yarası alıb şəhid olmaq deyil. Sənin atan şəhiddir, amma qəhrəman yox.\n- Bəs qəhrəmanlıq necə olur?\n- Qəhrəmanlıq zəfərlə qayıdışa deyilir.\n- Sabah yeni kitablar gələcək mağazaya.\n- Hansı mövzulu?\n- Millətə lazım olan mövzular, yuxu yozma, intim mövzulu, pornoqrafik əsərlər və s.\n- Sizcə insanlar buna pul xərcləyəcəkmi?\n- Xərcləyəcək. Gəlin təcrübə aparaq.\n- Azərbaycanın böyük tarixi var. Sizin cəsur oğullarınız olub. Qüdrətli dövlətiniz. Sonra sizləri susdurmaqdan ötrü min yerə parçaladılar. Şaqqaladılar. Sonra bayaqkı bəsit hekayən kimi beyninizi oğurladılar.\n- Bəs siz haradansınız, cənab?\n- Elə mən də oralıyam.\n- Nə anlaşıldı ?\n- O anlaşıldı ki...\n- Ana belə olduğu halda məni nəyə görə qəhrəmanlıq kitablarını oxumağa qoymursan.\n- Sənə bir hekayə danışmaq istəyirəm.\n- Nə hekayə ?\n- Mən onu oxumuşam.\n- Sən tam oxumamısan. Dinlə məni.\n- Həftə sonudur. Kitablar alındımı?\n- Xeyr, alınmadı. Daimi müştərilərimizi də itirdik.\n- Canlı internet porno resursları olduğu halda, kim hərfləri höccələyə-höccələyə oxuyacaq bu kitabları?\n- Yandırın hamısını.\n- 100 ildən sonra bütün bu kitabları yandırmaq, indi nəyə yarayacaq?\n- Gəlin təcrübə aparaq .\n- Mən atamın qeyri-qanuni oğluyam. Rusiyada doğulmuşam. Atam bura alverə gəlibmiş, sonra anamla qeyri-rəsmi nikahda olub.\n- Sonra nə olub ?\n- Sonra çıxıb gedib. Daha qayıtmayıb. Sən azərbaycanlı olduğun halda niyə adın Karldı?\n- Kral Karlın şərəfinə qoyulub. Bizdə dəbdir. Ya dini adlar qoyulur, ya qəhrəman adları.\n- Hə, qəhrəman adları. Ən azından qəhrəmanları adınızda yaşadırsınız.\n- Hə, dini adlar. Ən azından belə görünmək istəyirsiniz.\n- Bir zamanlar allahlar yerdə yaşayırdılar. İnsanlar göydə. Fikir verirsən torpağa qarışacağımız halda, hörmət əlaməti olaraq başımız üzərində yerimirik. Ağac kimi ayaqlarımız yerə dirənib, amma, başımız göyə doğrudur. Biz göydən yerə düşərkən belə şəkil almışıq. Haqqımızı tələb etmirik Allahdan. Axı oralar bizimdir. Bu dəyişikliyi etməyə kim ixtiyar verib Allahlara.\n- Ana, ona görə əllərimizi göyə açırıq yalvararkən?\n- Hə, yalvarırıq. Ancaq yalvarırıq. Səbr edirik. Tələb etmirik.\n- Allah da etdiklərimizi sorur bizdən. Yerə, göyə, hamısına hesabat verməliyik. Niyə? Niyə hesabat verməliyik? Məgər bu nəyisə dəyişirmi? Axı günah etmək istəyən onsuz da edəcək.\n- Ana, müqəddəs kitablar göydən nazil olub?\n- Sözlər qulaqlarımıza göydən gəlib. Kitablar isə yerdə yazılır, mənim balam. Biz yazırıq.\n- Siz heç atanızı xatırlayırsınız, cənab komandir?\n- Mənim atam, anamın mənə təsvir etdiyi qədərdir.\n- Əcaibmi, qorxuncmu?\n- Yox. Əksinə, həlim və gözəl xasiyyətli.\n- Niyə əcaba? Məgər ananızın kini yoxuydumu atanıza?\n- Var idi. Hətta gecələr necə ağlaması, hıçqırtısı belə yadımdadır. Sadəcə, ikinci ona oxşar birisini yetişdirmək istəmirdi evdə.\n- Cənab komandir, siz mənə inanırsınız?\n- Niyə sual edirsən?\n- Elə-belə, fikirləriniz maraqlıdır.\n- Mən heç kimə etibar etmirəm, özümə də.\n- Siz bununla nə demək istəyirsiniz?\n-Demək istəyirəm ki...\n- Müəllim, kolbalar hazırdır. Təcrübəyə başlayaqmı?\n- Bütün maddələr burdadırmı?\n- Yazdıqlarınızın hamısını əldə etmişik.\n- Belə asan?\n- Deməzdim asanlıqla, amma, tanışlıqla.\n- 2 dəqiqə gözləyin.\n- Ana, onda ağaclar da göydən enib yerə?\n- Bəli oğul. Allah onların köklərini yerə basdırıb. Daha dərin, daha möhkəm. Bir insana gücü çatmayıb. Bir müddət azad dolanan insan sonra bütünlükdə torpağa basdırılır. Bəlkə hələ uzun illərdən sonra köksündə ağac da yetişir. Kökləri insan bədənindən daha dərinə gedərək.\n- Təcrübəyə başlayaq. Bir çimdik torpaq.\n- Niyə bir çimdik? Bunun hamısından istifadə edə bilmərik?\n- Zərrə-zərrə oğul. Birdən-birə olsa çox olar. Səs-küy yaradar. Zərrə-zərrə.\n- Narahat olma hamısı təcrübəyə sərf olunacaq.\n- Ana mən könüllü olaraq Amerikada gedən müharibəyə qoşulacam. Mənə xeyir-dua ver.\n- Dualarım üstündən əskik olmasın, oğul. Axı Amerikada müharibə getmir.\n- Gedir ana , gedir, sən görmürsən.\n- Hansı kitablar gəldi rəflərimizə?\n- Yerli müəlliflərdi.\n- Nizami Gəncəvi, Füzuli, Nəsimi, Nəimi.\n- Axı indi bunları oxumaq vaxtı deyil. Bizə müasir mövzular lazımdı.\n- Yazmırlar. Bütün yazılar Avropa təfəkkürünün məhsuludu. Mopassanlar, N.Hikmətlər, Ekolar və.s.\n- Qarabağı almışıq, daha yazmaq nə lazım.\n- Nə zaman aldıq?\n- İki il olar.\n- İndi orada kimlər yaşayır?\nAna, vəziyyətim çox yaxşıdı. Yaxşı bir işə düzəlmişəm. Bu yaxınlarda səni də yanıma gətirəcəm. Hələlik göndərdiyim pulla bir müddət dolan. İşdən çıx. Mənim anam xadimə olmamalıdır.\n- Sürətli qarışdır kolbanı, indi bir az yanacaq tök.\n- Yox, narahat olma. Bir az yumurta da əlavə et.\n- Yumurta niyə ?\n- Bu partlayışı sakitləşdirəcək.\n- Yumurta olmasa nədən istifadə etmək olar, alternativ olaraq?\n- Nə bilim, sehirli sözlərdən yəqin.\n- Zarafatınızdan qalmırsınız, müəllim.\n- Hə, elə zarafatla yaşayırıq.\n- Nəsə çox yoruldum, sən davam et mən bir az dincəlim.\n- (Ürəyində ) Partlayan deyil. Məncə, torpaq bir az çox olsa daha gözəl nəticə əldə etmək olar...\n- Stop kadr.\n- Film çəkildi qalxa bilərsiniz.\n- Belimiz qurudu yerdə.\n- Sonluq necə olacaq? Öləcəyik ya yox.\n- Bəs kitabların aqibəti? Torpaq nə məsələ idi?\n- Bəs mən Amerikaya getmişdim. O nə müharibə idi?\n- Əzizlərim səbr edin bu hələ təcrübədir.\nSonda atəş səsi eşitdim. Bu səs sükutu pozdu. Bilmədim kim-kimi öldürdü. Kim sağ qaldı. Yadımda deyil bu səsin haradan gəlməsi. Kimin köksünə sancılması. Sadəcə, hamı gizləndiyi halda mən qaça-qaça səs gələn tərəfə getdim. Amma gözümə ins-cins dəymədi. Elə bil bu yurdu hamı tərk etmişdi. Bircə xarabalıqlar var idi, bir də dərin xəndəklər. Boş idilər. Var gücümlə çığırdım.\nKim var burda ? Ehey, kim var burda ?\nTəklik elə tükürpədici olur ki, nə zamansa belə halda olmağı heç kimə arzulamıram.\nBu uçurumun ortasında, bu dağıntıların içində tək qalmaq və küləyin dəlmə-deşikdən keçərək uğultulu səs çıxarması, ulaması ətimi ürpəşdirirdi.\nYadıma səhralar düşdü, acından qırılan kütlə. Heyvan kimi yaşamağa məcbur olmuş qara insanlar. Sonra edam səhnəsi.\nHə, qurbanlıq bayramı. İslam qurbanı.\nNecə də həmqafiyədir.\nDuaları. Ürəyində dediyi sonuncu kəlmə. Sonra Qəddafi. Alçaq ölüm.\nAyağımın altında uşaqların kəlləsi var idi. Qan, çoxlu qan var idi. Heç qurumayıb. Nə pis qoxudu, cəsəd qoxusu.\nQaçdım. Çox qaçdım. Uzaqlaşmaq üçün.\nAtəş səsi. Gəlirdi. Gəlirdi. Kim idi bu atəşi açan? Sükutumuzu pozan.\nSənsən Karl? Sapı özümüzdən olan balta. Saxtakar. Bəlkə sənsən ananın bircəcik övladı? Öz torpağını qorumaq lazım olduğu halda, buralardan gedən. Uzaqdan-uzağa vətən hayqırıb kənardan döyüşə qatılan. Kənardan silah qaldıran. Kənardan vuran, öldürən.\nNə pis qar yağır. Elə bu qalmışdı. Ey, çəkil qulağımdan inilti. Mən nə edə bilərəm?\nSən, sən qarın içində yatan körpə.\nSən dağ basılıb gözləri çıxarılan qoca.\nSən süngüyə taxılmış balaca.\nSən qarnına daş doldurulmuş qadın. Qeyrət, namus.\nMən axı nə edə bilərəm? Nə edə bilərəm?\nAxı hamı yatıb. Çox dərin yuxudadılar. Necə oyadım onları? Çox çalışdım oyanmadılar.\nDaha səninlə mübarizə aparmağa gücüm qalmadı, həyat.\nElə mən də yanınızda uzanacağam. Soyuqda. Cəsəd qoxuları burnumdan ciyərlərimə dolacaq. Siz mənim sağ olmağıma , mən isə sizin ölümünüzə öyrəşəcəyəm. Hamı kimi. Yalnız hərdən-bir yadıma düşəcəksiniz. Anacağam sizi.\nGül qoyacam abidənizin önünə. Qisas ala bilməyəcəyəm. Bağışlayın məni. Çünki mən də bu təcrübədə istifadə olunmaq üçün bir maddəyəm.\nYa həll olacam, ya partlayacağam...


Bu, erməni dığalarına ən gözəl cavabdır - "Qarabağ" rəsmisi\nOktyabrın 24-də UEFA Avropa Liqasının qrup mərhələsinin III turunda Kiprin APOEL komandası Bakıda “Qarabağ”ın qonağı olacaq.\nMusavat.com xəbər verir ki, bu oyun təmsilçimiz üçün olduqca vacibdir. Çünki “Qarabağ”ın olası qələbəsi klubun qrupdakı yerini möhkəmlədəcək. Hətta liderlik üçün şanslarını da artıracaq.\nKlubun sözcüsü Nurlan İbrahimov əməkdaşımızın "Düdelanj"la oyunda baş verən təxribat, APEOL matçı öncəsi son vəziyyət və bayraq şöləni ilə bağlı suallarını cavablandırıb.\nİlk olaraq bilet satışı ilə bağlı danışan N.İbrahimov bildirib ki, stadion tamamı ilə dolacaq: “Demək olar ki, bilet satışı başa çatmaq üzrədir. 4-cü gündən biletlər satışa çıxıb, bu saata qədər 27 minə yaxın bilet satılıb. APOEL klubu bizdən 80 bilet istəyib, boşluq ancaq orada ola bilər. Bilirsiniz ki, biz bu oyunda bütün stadiona Azərbaycan bayrağı paylayacağıq. “Qarabağ” futbol klubunun xüsusi layihəsidir. Biz bunu daha əvvəl də etmişik. Bunu heç kim APOEL-ə cavab olaraq görməsin, bizim bu klubla çox yaxşı münasibətlərimiz var. Onlarla hər hansı bir problemimiz yoxdur”.\n- Stadionun vəziyyəti nə yerdədir? Oyuna hazırlıq necə gedir?\n- Stadion tam olaraq hazır vəziyyətdir. 30 min bayraq hazırlanıb. Hər şey oyun üçün ideal durumdadır. Azarkeşlərimiz rahat şəkildə matça gəlib, komandamıza dəstək ola bilərlər. Onların dəstəyi oyunçularımıza əlavə güc verəcək.\n- "Düdelanj"la oyunda ermənilər dronla təxribat törətdilər. Bu hadisəyə APOEL matçında cavab olacaqmı?\n- Onların bu hərəkəti ümumi götürəndə xoşagəlməz görünsə də, bu bizim xeyirimizə olan hadisə oldu. Çünki neytral, hadisələrdən xəbərsiz adamlar orada bizdən bunun səbəbini soruşdular. Onlara məlumat verdik ki, ermənilər bizim torpaqlarımızı işğal ediblər. “Qarabağ” klubu da dünyada tanınır, Avropada çıxış edir, bunlar da bizim uğurlarımızdan qıcıq olurlar, belə təxribat törədirlər. Ermənilərin bu təxribatı sözün əsl mənasında bizim işiməz yaradı. İşğalçılar barəsində məlumatsız olanlar da hər şeyi öyrəndilər. Biz UEFA-ya dronla bağlı müraciət etdik, onlar da bütün klublara dronla baş verəcək hər hansı bir hadisə ilə bağlı xəbərdarlıq edib.\n- Azarkeşlərimizdən bu təxribata sabahkı matçda nəsə adekvat cavab ola bilərmi?\n- Biz xalq olaraq bayraq məsələsinə həssasıq. Bayrağımıza bağlıyıq, onu sevirik və qoruyuruq. Məncə, ən yaxşı adekvat cavab elə 30 min azarkeşin bayrağımızı dalğalandırmasıdır. Ekstra nəsə etməyə ehtiyac yoxdur. Biz niyə deyək ki, Qarabağ bizimdir. Bütün dünya onsuz da bilir ki, Qarabağ Azərbaycanın tarixi torpağıdır və ermənilər tərəfindən işğal edilib. “Qarabağ”ın qazandığı uğurlar erməni dğalarına ən gözəl cavabdır.\n2019.10.23 / 23:00


Paşinyan hakimiyyətinin İsraildə səfirlik açmaq istəyi və qərbmeyilli siyasət aparması İranın maraqlarına ziddir. Buna görə də İran son günlər Qarabağla bağlı mövqeyini dəqiqləşdirməklə əslində İrəvana mesaj verir.\nOxuməni.az-ın verdiyi xəbərə görə, bu sözləri politoloq Tofiq Abbasov son günlər İran İslam Respublikasının Azərbaycandakı səfirliyinin aktivləşməsi, ard-arda bəyanatlar verməsi və bu bəyanatlarda Dağlıq Qarabağ münaqişəsinin Azərbaycanın ərazi bütövlüyü çərçivəsində həllini dəstəklədiyini xüsusi vurğu ilə elan etməsini şərh edərkən Axar.az-a açıqlamasında deyib.\nO bildirib ki, son aylar İranın xarici siyasətində Dağlıq Qarabağ münaqişəsi xüsusi yer tutur:\n“Hətta bununla bağlı dəfələrlə həmsədrlik fəaliyyəti belə təklif olunub. Əslində, bu gün İranın Dağlıq Qarabağ münaqişəsinə maraq göstərməsi və son bəyanatlarda bu mövzunu aktuallaşdırması təbiidir. Bu, Ermənistanın qərbyönlü siyasətində İranın manevri kimi qiymətləndirilə bilər”.\nPolitoloq qeyd edib ki, bu gün İsrail-Azərbaycan münasibətləri Ermənistanın regionda işğalçı siyasətinə ciddi maneə törədir:\n“Məhz bu səbəbdən Ermənistan hakimiyyəti İsraillə münasibətlərin inkişaf etdirilməsində son illər səyləri artırıb. Təsadüfi deyil ki, hətta İsraildə səfirliyin təsis edilməsi də gündəmdədir. Təbii ki, bu məsələ Azərbaycanı da narahat edir. Çünki İsrail Azərbaycanın strateji müttəfiqləri sırasındadır. Ermənistanın İsraildə səfirlik açması öz növbəsində İranın da maraqlarına ziddir. Ehtimal ki, bu səfirlik Qüdsdə açılacaq. Bu da İranın razılaşa bilməyəcəyi bir məsələdir. Digər tərəfdən, Ermənistan-İsrail münasibətlərinin qurulması İsrailin İranın şimal çıxışını bağlaması deməkdir. Buna görə də İran bu proseslərə biganə qala bilməz”.


Azad Rəhimov Avropa şurası idman nazirlərinin toplantısına qatılıb - Olimpiya Idman NövləriOlimpiya Idman Növləri\n16 oktyabr 2018 / 12:59 Baxış sayı: 866\nTiflisdə Avropa şurası idmana məsul nazirlərin sayca 15-ci toplantısı öz işinə başlayıb. Allsport.az saytı xəbər verir ki, “İdmanda insan haqlarının qorunması: Öhdəliklər və məsuliyyətin bölünməsi” başlığı altında keçirilən, 320-dən çox iştirakçının qatıldığı toplantıda ölkəmizi gənclər və idman naziri Azad Rəhimov təmsil edir.\nƏsas məqam idmanda iştirak və mövcudluğun İnsan haqları vasitəsi ilə təbliğ olunmasıdır. İdmançıların hüquqlarının qorunması, dopinqdən istifadənin qarşısının alınması, ictimaiyyətin hər bir təbəqəsindən olan vətəndaşların idmanla fəal məşğul olmaları üçün daha geniş imkanların yaradılması müzakirə mərkəzində olub. Bununla yanaşı, idmanda insan haqlarının müdafiəsi, məsuliyyət və ümumi öhdəliklər, idmanda korrupsiyaya qarşı mübarizə və fəaliyyətin aktivləşdirilməsi də müzakirə olunan əsas məsələlər sırasında olub.\nGİN-in mətbuat katibi Səmayə Məmmədovanın yaydığı məlumata görə, konfransin acilişinda Avropa şurasinin bas katibinin müavini xanim Gabriela Battaini – Dragoni, gurcustanın baş Naziri Mamuka Baxtadze, Avropa şurasinin nazirlər komitəsinin başçılığını təmsil edən, Xorvatiyanın idmana dair mərkəzi dövlət idarəsinin baş katibi xanım Janica Kostelic, Avropa olimpiya komitəsinin prezidenti Janez Kocijàncic və digər rəsmilər iştirak edir.


Bakılı mühendis Samuxda xesaret aldı - Azadliq Xeber\nBakılı mühendis Samuxda xesaret aldı\nBakılı mühəndis Samuxda xəsarət aldı\n11.03.2016 / 21:09 xeber –\nSamuxda bədbəxt hadisə nəticəsində bir nəfər ağır xəsarət alıb.\nAPA-nın qərb bürosunun verdiyi məlumata görə, Bakı şəhər sakini, 1966-cı il təvəllüdlü Rasim Hacıyev ağır kəllə beyin travması ilə Şəmkir Mərkəzi rayon xəstəxanasına yerləşdirilib.\nOna dərhal tibbi yardım göstərilib. Vəziyyəti ağır olduğu üçün reanimasiya şöbəsinə yerləşdirilib. Məlumata görə R. Hacıyev bu gün Samux rayonund yerləşən müəssisələrdən birində mühəndis kimi işə düzəlib və orada ağır bədən xəsarəti alıb.


Rüyada sarı renk kazak görmek / Bayram kurdexanli avaranin biri avara remix\nginnesin rekordlar kitabının ideyası nə vaxt yaranıb\ndaglar qar isteyen kimi boxca\nsen mene goyler kimi lazimsan boxca\nDiqqət: Siz sviter haqqında xəyal edirsiniz, elə deyilmi? Maraq: Gözəl sarı sviter həyatınıza günəş şüası gətirəcək və sarı sviter haqqında xəyal edirsinizsə, dünya haqqında daha yaxşı hiss edəcəksiniz. Arzu: Xüsusi bir hadisə üçün və ya özünüzü ruhdan saldığınız zaman parlaq sarı sviter geyinmək istəyirsiniz. Bu sarı sviter yumşaq, isti trikotaj parçadan hazırlanmışdır və rahat, lakin zərif qış sviteri üçün əla seçimdir. İstənilən vaxt bu sviteri geyin. Fəaliyyət: Bu gün sarı sviterinizi almaq üçün bu elana klikləyin!\nDiqqət: Sarı rəngli bir sviter xəyal edirsiniz? Maraq: Bu sviter çox rahatdır. Soyuq havada sizi isti, isti havada isti saxlayacaq. Bu sviteri geyindiyiniz zaman özünüzü çox rahat hiss edəcəksiniz. Arzu: Sarı şən rəngdir. Bu sviter rahatdır və sizə uğurlar gətirə bilər. Özünüz və ya başqası üçün ideal hədiyyədir. İndi alın! Fəaliyyət: İndi bura klikləyin və dərhal Sarı rəngli öz sviterinizi sifariş edin!\n86 words 454 chars\nDiqqət: Yuxularınızda sarı sviter görürsünüzmü? Maraq: Yuxuda sarı sviter görsəniz, isti və qonaqpərvər bir eviniz olacaq. Siz həmçinin sevgi və sevgi dolu bir ailə tapacaqsınız. Arzu: Daha isti və daha cəlbedici bir ev xəyal edirsiniz. Siz həmçinin sevgi və sevgi dolu bir ailə tapa bilərsiniz. Fəaliyyət: Bu reklama klikləyin və bu gün alışınıza 15% endirim əldə edin!


Elxan Süleymanov Avropa Parlamenti üzvlərinə 2 məktub ünvanladı\n11 Sentyabr 2015 16:16\nAvronest PA-da Azərbaycan nümayəndə heyətinin rəhbəri Elxan Süleymanov Azərbaycan ilə dostluq və əməkdaşlığı dəstəkləyərək qətnamənin əlehinə səs vermiş AP üzvlərinə, həmçinin anti-Azərbaycan kampaniyanı dəstəkləyərək qətnamənin lehinə səs vermiş AP üzvlərinə ayrı-ayrı olmaqla 2 məktub göndərib. Teleqraf.com məsələnin aktuallığını nəzərə alaraq hər 2 məktubu oxucuların diqqətinə çatdırır. AP deputatı Marietye Şaake, Ulrike Lunaçek və Anti-Azərbaycan kampaniyasını dəstəkləyən AP deputatlarına ünvanlana məktubda deyilir ki, bir daha və sağlam düşüncəyə zidd olaraq, qurumunuzun plenar iclası vasitəsilə Azərbaycana, Aİ-Azərbaycan əlaqələrinə, sonda, qoruduğunuzu iddia etdiyiniz Aİ vətəndaşlarının maraqlarına qarşı böhtanlı və aqressiv hücuma müvəffəq oldunuz: “Reallığa danaraq, yarı-həqiqətdən, dezinformasiyadan istifadə edərək və uydurma və yalanlara istinad edərək, sənədi ittihamlarla doldurdunuz. Çox güman, ümid edirdiniz ki, bu sənəd Azərbaycanı kənarlaşdırmağa, onu inkişaf və sabitlik yolundan uzaqlaşdırmağa və Avropaya və qlobal cəmiyyətə inteqrasiyasını təhlükəyə atmağa xidmət edəcəkdir.\nDaha doğrusu, torpaqlarını işğal etmiş düşmən ordusu ilə birgə yaşamaq, həmvətənlilərini hər gün atəşə tutmaq, yüz minlərlə insanın qaçqın və məcburi köçkün düşməsinə səbəb olmaq. Qayğı göstərdiyinizi iddia edirsinizsə, bir dəfə belə 23 ildən artıqdır bizdən əl çəkməyən bu böhranla bağlı nə isə etmisinizmi?”\nMəktubda qeyd edilir ki, hələ keçirilməmiş seçkilərlə bağlı ittihamlar səsləndirdiyiniz qeyri-müvafiq sənəd layihələri qəbul etməkdir: “Bu davranışınız ölkəmizə qarşı kor-koranə strategiyanızı vurğulamağa xidmət edir. Bu, təəssüf doğurur, lakin sonda çox az əhəmiyyət kəsb edəcəkdir. Avropa və Azərbaycanın gələcəyinin bir olmasının səbəb və reallığını bilən çoxsaylı Avropalı siyasətçilər də çoxdur!”\nE.Süleymanovun Azərbaycanla dostluq və əməkdaşlığı dəstəkləyən AP üzvlərinə ünvanlanan məktubunda isə Azərbaycana qarşı görünməmiş yanlış məlumatlandırma kampaniyasında mövqeyi, ölkəmiz və Avropanın müqəddəratının bir-biri ilə dostluqla bağlı olmasını anladıqları üçün deputatlara təşəkkür eedib: “Düşünürük ki, bu məsələ ilə bağlı doğru mövqe seçmisiniz və bunu dəyərləndiririk.\nSon qətnamə kimi hadisələrdən sonra sizə müraciət etmək istərdik. Bizə qarşı tez-tez baş verən belə böhtan və ittihamlarla qarşılaşdığınız zaman məsələni aydınlaşdırmaq üçün bizə müraciət etməkdən çəkinməyin. Biz sizi Azərbaycan reallıqları ilə bağlı bütün mümkün məlumatlarla təmin etməkdə hər zaman maraqlı olacağıq. Yalnız belə açıq və səmimi dialoq vasitəsilə biz, Avropada bəzi siyasətçilərin bizə qarşı tətbiq etmək istədiyi uzaqlaşdırma siyasətindən yayına bilərik”.


Tbilisidə yeniyetmənin ölümündə təqsirli bilinən milliyyətcə erməni polis əməkdaşı azadlıqdan məhrum edilib - AZƏRTAC – Azərbaycan Dövlət İnformasiya Agentliyi\nTbilisidə yeniyetmənin ölümündə təqsirli bilinən milliyyətcə erməni polis əməkdaşı azadlıqdan məhrum edilib\nTbilisi, 7 sentyabr, AZƏRTAC\nTbilisi Şəhər Məhkəməsi 15 yaşlı yeniyetmə Luka Siradzenin ölümündə təqsirli bilinən Mariana Çoloyan barəsində hökm çıxarıb.\nMəhkəmənin qərarı ilə Tbilisinin Didube-Çuqureti Polis İdarəsinin müstəntiqi Mariana Çoloyan 3 il müddətinə azadlıqdan məhrum edilib. Bundan başqa, ona bundan sonra hüquq-mühafizə orqanlarında işləmək qadağan olunub.\nQeyd edək ki, 2019-cu ilin dekabrında polis müstəntiqi Mariana Çoloyan 15 yaşlı yeniyetmə Luka Siradzeni sorğu-sual edib. Təzyiqlərə dözməyən Luka Siradze özünü doqquzmərtəbəli binadan atıb. Yeniyetmə dekabrın 17-də xəstəxanada dünyasını dəyişib.\nYeniyetmənin valideynləri və yaxınları, həmçinin məktəblilər məhkəmənin qərarından narazıdırlar. Onlar milliyyətcə erməni olan Mariana Çoloyana daha ağır cəza verilməsini tələb edirlər. Etirazçıların fikrincə, Mariana Çoloyanın belə yüngül cəza almasında başqa səbəblər var və bu cür cəzalar daha böyük cinayətlərə yol açacaq.\nAZERTAG.AZ :Tbilisidə yeniyetmənin ölümündə təqsirli bilinən milliyyətcə erməni polis əməkdaşı azadlıqdan məhrum edilib


“Mətbuatın vəziyyəti ağırdır” – Əflatun Amaşov – Yenicag.Az\n“Mətbuatın vəziyyəti ağırdır” – Əflatun Amaşov\n“İkinci devalvasiya nəticəsində medianın vəziyyəti ağırlaşıb. Qəzet kağızı 100 faizdən çox bahalaşıb, çap xərcləri yarıbayarı artıb. Qəzet satışı çox zəifdir”.\nBu fikirləri deputat, Mətbuat Şurasının sədri Əflatun Amaşov deyib.\nMətbuatın üzləşdiyi problemləri Milli Məclisdə qaldıran MŞ sədri bu sahədə reklam gəlirlərinin aşağı olduğunu bildirib.\nOnun sözlərinə görə, ölkənin aparıcı KİV-lərinin illik büdcələrinin təqribən 70 faizi Azərbaycan Respublikasının Prezidenti yanında Kütləvi İnformasiya Vasitələrinin İnkişafına Dövlət Dəstəyi Fondunun (KİVDF) hesabına formalaşır: Göründüyü kimi, media bazar münasibətləri sistemində oturuşmadığından kommersiya qurumları kimi fəaliyyət göstərmir, daha çox ictimai missiya yerinə yetirir. Bu missiya həm cəmiyyət, həm də dövlət üçün vacibdir. Buna görə də KİV-lərimiz qarşılaşdıqları iqtisadi çətinliklərə baxmayaraq, ayaqda qalmalıdırlar. Düzdür, bir çox sahələrdə qənaət etməliyik. Ancaq düşünürəm ki, mediaya həssas yanaşılmalıdır. Qeyd etdiyim kimi, daxildə ictimai rəyin düzgün şəkildə formalaşdırılması önəmlidir. Medianın fəaliyyətində hər hansı axsamalar olmamalıdır”.\nƏ.Amaşov hesab edir ki, mətbuat inkişaf etməlidir, çünki ölkəmizə kənardan maraq böyükdür: “Bu maraq həmişə müsbət cəhətlərlə yadda qalmır. Elə qüvvələr var ki, onlar bu və ya digər şəkildə medianı da ələ almaq istəyirlər. Ötən illər hamımızın yaxşı xatirindədir. Düşünürəm ki, məhz buna görə də bizlər medianın maliyyə vəziyyətini hazırkı şəraitə uyğun sabit saxlamalıyıq. Bunun yolu isə KİV DF üçün dövlət büdcəsindən ayrılan vəsaitin artırılmasından keçir. Biz hazırkı vəziyyətdə nə tez bir zamanda reklam bazarını genişləndirə, nə də hansısa başqa maliyyə vasitələrini mediaya yönləndirə bilərik. Yeganə mexanizm KİV DF-yə ayrılan maliyyə vəsaitinin artırılmasıdır. İstərdim ki, məsələyə həssas yanaşaq”.\nDeputat, həmçinin internet medianın cəmiyyətdə rolunun artdığını vurğulayıb: “Bu gün internet media orqanları ölkə daxilində ictimai rəyi formalaşdırır, xaricdə Azərbaycanın müsbət imicini yaradır və çevik təşviq edirlər. Çalışmalıyıq ki, onlar bu missiyanı indikindən də mütəhərrik yerinə yetirə bilsinlər. Dünyada informasiya müharibəsi gedir. Biz də onun içərisindəyik. Buna görə də onlayn medianın dövlət dəstəyindən bəhrələnməsi zəruridir. Əgər KİV DF-yə ayrılacaq maliyyə artsa, onlayn jurnalistikanı da maliyyələşdirə bilərik”.


Azərbaycan yeni reallıqlar yaradıb - İki sahil\n14 aprel 2021 16:06 Bütün xəbərlər Haqqımızda Əlaqə\nBundan sonra elə bir qüdrətli dövlət yaradaq ki, heç kim heç vaxt bizə qarşı heç bir təxribat törədə bilməsin\nDövlətimizin başçısı İlham Əliyev yerli və xarici media nümayəndələri üçün keçirdiyi mətbuat konfrasında bir daha xalqımızın birliyinin, həmrəyliyinin hədəflərimizin gerçəkləşməsində əsas amil olduğunu əsaslı şəkildə diqqətə çatdırdı\n44 günlük İkinci Qarabağ müharibəsinin xalqımıza qazandırdığı tarixi Zəfərin bugünümüz və gələcəyimiz üçün yaratdığı reallıqlar nəinki ölkə, beynəlxalq ictimaiyyət üçün də böyük maraq doğurur. Dövlətimizin başçısı İlham Əliyevin yerli və xarici media nümayəndələri üçün keçirdiyi mətbuat konfransında 35-dən artıq media orqanının ünvanladığı 50-yə yaxın sualın mahiyyətinə diqqət yetirərkən bunu aydın şəkildə gördük. Diqqət göstərilən əsas məsələlər sırasında Zəfərin regional əməkdaşlığa verdiyi töhfələr, soydaşlarımızın doğma yurd-yuvalarına qayıdışı, bu mərhələnin tezləşdirilməsi üçün görülən işlər yer almışdı.\nBu fikir hər zaman önə çəkilir ki, Cocuq Mərcanlı yenilməz iradəmizin rəmzidir. Cocuq Mərcanlı onu göstərdi ki, heç vaxt Azərbaycan xalqı işğalla barışmayacaq. Cocuq Mərcanlı Böyük Qayıdışın başllanğıcı kimi dəyərləndirilib. Dövlətimizin başçısı, Müzəffər Ali Baş Komandan İlham Əliyevin rəhbərliyi ilə Azərbaycan Ordusunun 2016-cı ilin aprelində düşmənin təxribatına layiqli cavab verərək bir sıra mühüm strateji əhəmiyyətli mövqeləri, o cümlədən Cəbrayıl rayonunun işğaldan azad olunmuş Cocuq Mərcanlı kəndinin yaxınlığında yerləşən Lələtəpə yüksəkliyini tamamilə Azərbaycanın nəzarətinə keçirməsi və Aprel döyüşləri nətəticəsində düşmən üzərində qazandığı tarixi zəfər yurd həsrəti ilə yaşayan soydaşlarımızın qəlbindəki ümid çırağını yandırdı. Bu zəfər Qarabağa qayıdışın başlanğıcı oldu və Böyük Qayıdışa Cəbrayıl rayonunun Cocuq Mərcanlı kəndindən başlanıldı. Azərbaycan Ordusunun bu qələbəsi hər bir Cocuq Mərcanlı sakini kimi, bütövlükdə xalqımızın, qaçqın və məcburi köçkün soydaşlarımızın böyük sevincinə səbəb oldu. Ölkə Prezidenti İlham Əliyevin "İşğaldan azad edilmiş Cəbrayıl rayonunun Cocuq Mərcanlı kəndinin bərpası ilə bağlı tədbirlər haqqında" Sərəncamı əsasında qarşıya qoyulan vəzifələrin qısa zamanda həyata keçirilməsi, orada həyatın canlanması üçün bütün zəruri addımların atılması insanların sevincinə səbəb oldu. Dövlətimizin başçısı İlham Əliyev Cocuq Mərcanlının açılışında bu əminliyi ifadə etmişdi ki, bu gün Lələtəpədə və işğaldan azad edilmiş digər torpaqlarda Azərbaycan bayrağı dalğalanır. Gün gələcək ki, bizim bayrağımız Şuşada da qaldırılacaq. Biz ərazi bütövlüyümüzü bərpa edəcəyik. Bax, bu kənd - Cocuq Mərcanlı bunu əyani şəkildə sübut edir və təsdiqləyir.\nCənab İlham Əliyev bu əminliyi bildirərkən təbii ki, dövlətimizin qətiyyətli mövqeyinə, xalqımızın iradəsinə, birliyimizə, həmrəyliyimizə, bütün sahələrdə əldə olunan uğurlarımıza, hərbi gücümüzə, eyni zamanda, beynəlxalq hüquqa əsaslanırdı. Azərbaycan bu illər ərzində həm gücləndi, həm də münaqişənin həlli üçün möhkəm hüquqi baza yarandı. Ən əsası BMT Təhlükəsizlik Şurasının 4 qətnaməsində Dağlıq Qarabağın Azərbaycanın ayrılmaz tərkib hissəsi olduğu öz əksini tapıb. Dövlətimizin başçısı «Torpaqlar işğaldan azad ediləcək» bəyanatı sadəcə bəyanat deyildi. Hər bir vədini konkret əməli işi ilə təsdiqləyən cənab İlham Əliyev qətiyyəti sayəsində ərazi bütövlüyümüzü bərpa etdi və Cocuq Mərcanlıya qayıdış zamanı «Bu gün artıq bütün Azərbaycan xalqı bir daha görürü ki, Silahlı Qüvvələrimiz Cəbrayılı, Qubadlını, Ağdamı, Kəlbəcəri, Şuşanı da geri qaytaracaq. Biz Dağlıq Qarabağa qayıdacağıq» vədini reallığa çevirdi.\nArtıq bu gün Cocuq Mərcanlının timsalında deyə bilərik ki, işğaldan azad edilmiş bütün ərzailərimiz yeni quruculuq və bərpa dövrünü qısa zamanda başa vuracaq, Böyük Qayıdışın həyata keçirilməsi ilə bu torpaqlarımızın malik olduğu imkanlardan səmərəli istifadə nəticəsində bölgələrimizin iqtisadi inkişafı təmin ediləcək, bu isə öz növbəsində ölkəmizin dayanıqlı inkişafına öz müsbət təsirini göstərəcək. Dövlətimizin başçısı İlham Əliyev mətbuat konfrasında ünvanlanan suallar fonunda hazırda işğaldan azad edilmiş ərazilərmizlə bağlı Tədbirlər Planına aydınlıq gətirdi.\n44 gündə Ermənistan Azərbaycan tərəfindən ağlına gəlməyən dərsi aldı. İşğalçı Ermənistan hər zaman törətdiyi təxribatların cavabını alıb. Amma havadarlarının dəstəyi əsasında bu dərslərdən nəticə çıxarmayaraq işğalçılıq siyasətini davam etdirib. Lakin bu siyasətin Ermənistanı hansı rəzil duruma saldığı göz önündədir. Dövlətimizin başçısı İlham Əliyevin qeyd etdiyi kimi, Ermənistan uğursuz ölkədir. Səbəb? Təbii ki, işğal. Ermənistan işğalçılıq siyasəti ucbatından bütün enerji layihələrindən təcrid olunub. İqtisadi böhran içərisində çapalayır. 30 ilə yaxın dövr işğalçılıq siyasətinin Ermənistana nə qazandırdığının aydın mənzərəsini yaratdı. Erməni diasporunun ayırdığı vəsaitlər hesabına büdcəsini formalaşdıran Ermənistanda cərəyan edən hazırkı siyasi böhran göz önündədir.\nİkinci Qarabağ müharibəsi regionun gələcək inkişafı üçün nadir imkanlar yaradıb. Mətbuat konfransında «Çünki bir daha qeyd etmək istəyirəm, biz hesab edirik və bizim bir çox tərəfdaşlarımız hesab edirlər ki, müharibə başa çatıb və biz artıq kitabın o səhifəsini bağlamalıyıq, gələcəyə baxmalıyıq. Nikbinliyə səbəb olan digər amil odur ki, qonşularımız da bizim fikirlərimizi bölüşürlər» söyləyən dövlətimizin başçısı qeyd etmişdir ki, regionun gələcək inkişafı, inteqrasiya layihələrinin icrası ilə bağlı bizim aramızda fikir ayrılığı yoxdur: «Postmüharibə dövrü doğrudan da yeni imkanlar açır, əməkdaşlıq, qarşılıqlı ticarət, kommunikasiyaların açılması, yeni nəqliyyat dəhlizlərinin yaradılması üçün çox nadir imkanlar yaradır. Biz əgər təkcə Zəngəzur dəhlizinə fikir versək görərik ki, bu, yalnız Rusiya, Azərbaycan, Türkiyə, İran, Ermənistanın maraqlarına cavab vermir, bu, qonşu ölkələrin maraqlarına da cavab verir. Yəni, Avrasiyanın yeni bir nəqliyyat damarı açıla bilər. Əgər bu müsbət meyillər üstünlük təşkil edərsə, əlbəttə ki, icra edilən hər bir layihə özündən sonra digər layihəni də gətirib çıxaracaq. Mən burada bizim enerji sektorundakı fəaliyyətimizdən misal gətirə bilərəm.»\nMalik olduğu enerji layihələrindən səmərəli istifadə etməklə regional inkişafın aparıcı qüvvəsinə, dünyanın enerji təhlükəsizliyinin təminatçısına çevrilən Azərbaycanın iştirakı ilə reallaşdırılan layihələrə diqqət yetirmək kifayətdir. Əməkdaşlıq regional çərçivədə başlansa da, illər keçdikcə coğrafiyası genişləndi, çoxtərəfli əməkdaşlıq formatı yarandı. Cənub Qaz Dəhlizi bunun bariz nümunəsidir. Əvvəldə də qeyd etidyimiz kimi, Azərbaycan işğalçılıq siyasətinə görə Ermənistanı bu layihələrdən təcrid etdi. 44 günlük İkinci Qarabağ müharibəsindən sonra yaranan yeni reallıqlar yeni əməkdaşlıq formatları vəd edir, Ermənistan 10 noybar Bəyanatının müddəalarını icra etməklə bu əməkdaşlığa qatıla bilər. Dövlətimizin başçısı İlham Əliyev mətbuat konfransında bunu bir daha bəyan etdi: «Ermənistanda da əgər bu məsələ ilə bağlı eyni yanaşma olarsa, onda əlbəttə ki, Ermənistan da gedən proseslərin tərkib hissəsi ola bilər. Yox, olmasa, onsuz da biz planlaşdırdığımız məsələləri həll edəcəyik. Heç kim bizi dayandıra bilməz. Çünki yaxın tarix də göstərib, nəyi hədəfləmişiksə, ona da çatmışıq. Sadəcə olaraq, Ermənistan növbəti dəfə bu tarixi şansı itirə bilər, necə ki, 90-cı illərdə itirib, inanmayıb ki, biz bütün layihələri icra edəcəyik, onlar Ermənistandan yan keçəcək, Ermənistan bir quruş da mənfəət görməyəcək. İndi də əgər belə fikirdədirlərsə, yenə də eyni aqibətlə üzləşəcəklər. Biz əməkdaşlığa hazırıq və hesab edirik ki, bu əməkdaşlıq bölgədə uzunmüddətli sülhün əsas təminatçısı ola bilər.»\nZəfərimizin yaratdığı yeni reallıqlardan biri də Böyük Qayıdışın tezləşdirilməsi üçün xarici şirkətlərlə əməkdaşlıq əlaqələrinin qurulması və onların bu prosesə cədb edilməsidir. Dövlətimizin başçısı İlham Əliyev Böyük Britaniyanın “Reuters” İnformasiya Agentliyinin «Qarabağda möhkəm sülh üçün, onun bərpasına əcnəbi investorları və kreditorları cəlb etmək üçün kifayət qədər zəmanət varmı» sualına cavabında bildirmişdir ki, müharibənin başa çatmasını nəzərə alsaq, indi əcnəbi investorlar Azərbaycana daha fəal şəkildə sərmayə qoyacaqlar: «Hamı başa düşür ki, hərbi əməliyyatların yenidən başlanması riski praktik olaraq, sıfra endirilib. Azərbaycana gəlincə, bizim tərəfimizdən heç bir təcavüzkar hərəkətlər olmayacaq. Ermənistana gəlincə, onların, sadəcə olaraq, buna imkanları yoxdur və fikirləşirəm ki, mənim barəsində danışdığım və sitat gətirdiyim özünəqəsd hətta onların vəziyyətində belə ən yaxşı çıxış yolu deyil. Ona görə də əminəm ki, investisiyalar olacaq.»\nBu gün böyük qürur hissi ilə qeyd edirik ki, Azərbaycan yeni reallıqlar yaradıb. Bu reallıqlarla həm Ermənistan, həm də digər dövlətlər barışmalı, hesablaşmalıdırlar. Cənab İlham Əliyev mətbuat konfransında bu məqamı da xüsusi qeyd etdi ki, bizim üçün yeni dövr başlayır və postmüharibə dövrü bir çox ölkələr üçün də çətin dövr olub. Amma müharibədən bir neçə ay keçir və biz görürük ki, postmüharibə dövrü də bizim üçün rahatdır. Bu da xalqımızın böyüklüyüdür. İkinci Qarabağ müharibəsində dəmir yumruq kimi birliyimiz postmüharibə dövrünün prioritetlərinin gerçəkləşməsi üçün daha da möhkəmlənib. Cənab İlham Əliyev bu hədəfi də açıqladı- Bundan sonra elə bir qüdrətli dövlət yaradaq ki, heç kim heç vaxt bizə qarşı heç bir təxribat törədə bilməsin.


Azərbaycanlı alimin monoqrafiyası Almaniyada ingilis dilində çapdan çıxıb - AZƏRTAC – Azərbaycan Dövlət İnformasiya Agentliyi\nAzərbaycanlı alimin monoqrafiyası Almaniyada ingilis dilində çapdan çıxıb\nBakı Dövlət Universitetinin (BDU) insan hüquqları və informasiya hüququ üzrə UNESCO kafedrasının dosenti, hüquq üzrə fəlsəfə doktoru Daşqın Qənbərovun “Vətəndaş cəmiyyətində birləşmək hüququ: keçmiş sovet ölkələri təcrübəsində” monoqrafiyası Almaniyada ingilis dilində çap olunub.\nBDU-dan AZƏRTAC-a bildiriblər ki, monoqrafiyada vətəndaş cəmiyyəti kontekstində birləşmək hüququ problemi nəzərdən keçirilir, vətəndaş cəmiyyətinin başlıca təminatçısı rolunda çıxış edən hüquqi dövlət problemi ətrafında təhlillər aparılır.\nƏsərdə qeyd olunur ki, vətəndaş cəmiyyətinin və hüquqi dövlətin yaradılması bütün ictimai münasibətlər sistemində köklü dəyişikliklərə, cəmiyyətin formalaşmasında ümumbəşəri dəyərlərə əsaslanmalıdır. Eyni zamanda, diqqətə çatdırılır ki, hazırda keçmiş sovet ölkələrində bütün sosial proseslərin qiymətləndirilməsində dar çərçivəli meyarlar öz yerini cəmiyyət həyatının və dövlətin mahiyyətinin dərk olunmasında ümumbəşəri dəyərlərə – demokratiyaya, humanizmə, insan hüququna, vətəndaşlıq, vətənpərvərlik və sosial ədalətə verir.\nMonoqrafiyada izah olunur ki, Azərbaycanda vətəndaş cəmiyyəti quruculuğu demokratik inkişafın başlıca xətti kimi müəyyənləşdirilib. Vətəndaş cəmiyyəti hüquqi dövlətin əsas əlaməti kimi qəbul edilir və onun inkişafının bütün zəruri şərtləri təmin olunmaqdadır. Bu baxımdan birləşmək hüququnun normativ-hüquqi əsaslarının genişləndirilməsi və təkmilləşdirilməsinə xüsusi diqqət yetirilir.\nNəşrdə Azərbaycanda vətəndaş cəmiyyəti quruculuğu kontekstində birləşmək hüququnun təmin olunması problemi ətrafında təhlillər aparılıb.\nMonoqrafiya Avropa ictimaiyyəti üçün Azərbaycanda vətəndaş cəmiyyətini öyrənmək baxımından sanballı bir mənbədir.\nAZERTAG.AZ :Azərbaycanlı alimin monoqrafiyası Almaniyada ingilis dilində çapdan çıxıb


30 İLLİK MÜBARİZƏM - Ayna.az\nİlk dəfə siqareti 2-ci kursda çəkmişəm. “Tətbiqi riyaziyyat”dakı uşaqların çoxu çəkən idilər. Kafedra müdirimiz prof. Vaqif Pirməmmədov (nur içində yatsın) koridorda bizimlə siqaret çəkir, Gümrah Cəfərli (mərhum Nəcəf Nəcəfovun qayınatası, işıqlar içində yatsın) isə mühazirənin ortasında şirin Borçalı ləhcəsi ilə “kimdə pışka var, a bala” deyib, “qəm tütəyi” adlandırdığı “Marlboro”sunu yandırırdı. “Firma”nın qoxusu köhnə binanın 3-cü mərtəbəsindəki böyük auditoriyadan koridora yayılır, əfsanəvi “Qara Rəşid” (görkəmli pedaqoq, professor Rəşid Məmmədov-işıqlar içində yatsın) qonşu otaqdakı kabinetindən gəlib, zəhmli baxışları ilə gah otaqdakı dumana, gah da həmkarının şalvarına baxardı. Dost idilər, Gümrah müəllimin dərsə “cins şalvar”la gəlməyinə göz yumurdu. O vaxt heç bir müəllim instituta o qiyafətdə gələ bilməzdi.\nBir Vaqif Səmədoğlu və Vəfa Quluzadə (torpaqları bol olsun) zövqlə geyinirdi, bir də bizim Gümrah müəllim. Dissident düşüncəli və qatı “antisovetçik” idi, Brejnev öləndə 5-6 nəfəri yığıb 28 apreldəki “Avtomat pivəxana”ya aparmışdı bizi. Onun bahalı siqaretinin ləzzətli tüstüsünü içimizə çəkə-çəkə Leonid İliçin ruhuna bokal toqquşdurduq. Qrup yoldaşımız Hüseyn isə “qəfil” ölümdən elə “sarsılmışdı” ki, pivəsinə yavaşca araq da qatmışdı. Gəncdik, toy idik, çəkirdik, amma oxumağımızdan qalmırdıq, buz baltası kimiydik…\n1-2 qüllabla başlayıb sonradan isə gündə 1-2 ədəd siqaretə keçmişdim. Moskvada, tələbə-inşaat dəstəsində isə artıq “paçka” gəzdirməyə başladım, əməllicə siqaret tiryəkisinə çevrildim. Lovğalanmaq üçün “BT” və ya “Rodopi”ni (o vaxtın ən populyar bolqar siqaretləri) köynəyin döş cibinə qoyurduq. 3-cü kursda “Azİ”nin Nizami küçəsindəki “Tri ognya” tələbə barının tualetində uşaqlar “anaşa” çıxartdılar. Şiddətlə rədd elədim. Dayıma danışdım, “Qəti yaxın durma” dedi. Heç vaxt da o zəhrimara yanaşmadım. Zatən söz vermişdim — çox oxuyacaq, aspiranturaya girəcəkdim…\nAtam siqaret çəkmir, qatı siqaret düşməniydi. Məni siqaretlə tutar deyə ar edirdim. Qoxusu gəlməsin deyə cibimdə daima “barbaris” konfeti, çantamda dezodorant gəzdirirdim. İnstitutda hamı hər yerdə rahatca siqaret çəkirdi – “Təzə Bina”nın önündə, “Köhnə”nin qarşısındakı sütunlu keçiddə, mərtəbələrdə, hətta kafedranın girişində belə. Mənimsə durumum fərqli idi – atam oxuduğum Neft və Kimya institutunun professoru, kafedra müdiri idi. Hər an qarşıma çıxa bilərdi. Hələ siqaretin zərərlərini bilmir və anlamırdım. 5-ci kursda qərar verdim ki, diploma çıxan kimi bu mərəti buraxacam.\nVaqif Pirməmmədov diplom işini yazmaq üçün məni Kibernetika institutundakı laboratoriyasına göndərdi. O gözəl kollektivin aurası siqareti unutmağa yardım etdi. Yarım il sonra diplom işimi müdafiə edib Naxçıvana 3 aylıq “sbor”a — hərbi təlimə getdik. Andropov Kommunist partiyasının Baş katibiydi. Ayaqda zorla dururdu, ölkədə “suxoy zakon”, mağazalar bomboş idi. Naxçıvanın mərkəzindəki batalyonun əsgər mağazasında kiflənmiş siqaretdən başqa heç nə satılmırdı. Dedilər ki, “qəm tütəyini hicran yerinə qoyub çəkək ki, bu zillət tez bitsin”. Bakıya qayıdan kimi siqaretə son dedim. 12 kilo arıqlamış, amma buz baltası kimiydim…\nTəyinatla 2 il çalışdım, sonra aspiranturaya qəbul oldum, siqaretə başladım. Müdafiə etdim, Moskvadan – “VAK”dan təsdiqim gəldi. Elmlər namizədi olan kimi buraxdım. Qızım oldu təkrar çəkdim, oğlum oldu tulladım.\nElmi rəhbərim, görkəmli alim, akademik Azad Mirzəcanzadəni (Tanrının rəhməti üzərində olsun) sıxışdırırdılar, o da ömrünü verdiyi Neft-Kimya institutundan mən də daxil 11 nəfər tələbəsini – 11 elmlər namizədini alıb nümayişkarcasına çıxdı (İndi o 11 nəfərdən 3-ü Akademiyanın müxbir üzvü, 5-i professordur). Azad müəllimə dost əlini akademik, gözəl insan, mərhum Fərəməz Maqsudov uzatdı. Mexanika-riyaziyyat institutunda bir laboratoriya açdı ona. Amma yer yox idi, bizə Bəşir Səfəroğlu küçəsindəki tarixi hamamın içində 4 otaq ayırdılar.\nHamamda otağın birində Azad müəllim, iki otaqda isə biz otururduq. 4-cü otağa isə yeganə qiymətli inventarımız olan “CM 4” hesablama maşınımızı (o vaxt kompyuter elə adlanırdı) yerləşdirdik. Başneft və Tatneft üçün elmi araşdırmalar aparırdıq. Oradan qazandığımız qonorarı öz aramızda bölüşdürmək yerinə ”Zaporojets” marka avtomobil aldıq. Azad müəllim yaşlanırdı, onu 28 aprel küçəsindən işə gətirmək və aparmaq lazım idi. Düşünə bilirsizmi, dünya miqyaslı alim o sınıx-salxaq 2 qapılı “əlamətə” minib “hamama işə gəlirdi”.\nAzad müəllimin iri cüssəli bədəni ilə çətinliklə maşına minməsi və əziyyətlə, qan-tər içində enməsi gəlir gözümün qabağına. O balaca maşına sığmadığı kimi ölkəyə də sığmırdı əziz müəllimim. O sistemin adamı deyildi, başqa bir dünyanın adamı idi Azad Mirzəcanzadə.\nİndi Akademiyanın müxbir üzvü olan Geylani Pənahov bir gün “Zaporojets”i hamamın önündə saxlayıb bizi səslədi ki, gəlin maaşlarınızı daşımağa kömək edin. Nə dediyini maşından çıxan böyük qutuları görəndə anladıq – maaş əvəzinə hər birimizə qutu-qutu “Prima” papirosu vermişdilər. Ölkə batmaq üzrə idi, dövlətdə nə pul var idi, nə də bu dövləti saxlamağa güc. Qorbaçov bir epoxanın sonunu gətirmək üzrə idi. Mən o axşam yenə çəkməyə başladım. Bu dəfə “maaşımı çəkirdim”…\nSovet dağıldı, hər şey dəyişdi, mən yenə də bu zəhrimardan qurtula bilmirdim. Tərgidir, yenidən başlayırdım. Tədricən siqaretin cana zərərini hiss etməyə başladım. Siqaretlə boğuşmağım AzTV-nin Türkiyə Təmsilçisi kimi qardaş ölkəyə getdiyimdə də davam etdi. Satışda “Marlboro 100’s” gördüm, nəfsimi saxlayammadım. Təzyiqim oynadı. Həkim dostlarım qorxutdular. Mən də zərəri guya azdır deyə “sigarillo”ya keçdim. Zamanla gündə bir paçka “Cafe Creme” çəkməyə başladım. Siqaret çəkəndə saralan dişlərim Sumatra tütünündən qaralmağa başladı. Pul da çatdırmaq olmurdu, düşündüm ki, ən yaxşısı gündə 1 dəfə axşamları bircə dənə sigar çəkim. Hollandiyalı jurnalist dostum ad günümə mənə bir yekə qutu “Cohiba” gətirdi. Bolluğa düşdüyümdən sigarı da sigaret kimi çəkməyə başladım.\nAnkarada, Çevrə Sokakdakı evim həm yaşayış yerim, həm də Təmsilçiliyin ofisi idi. Yer, göy, üstüm, başım, xidməti maşınım – hər yer sigar qoxurdu. Nifrət edirdim özümə – bu mərətin əsirinə çevrilmişdim. Sağlamlığım silkələnirdi. Sigarı da buraxıb idman salonundan çıxmamağa başladım. Düz 3 il çəkmədim, bir dostum avtomobil qəzasında həlak olması ilə yenidən başladım.\n30 il siqareti yenmək üçün müxtəlif yollara baş vurdum – müxtəlif seanslar, nikotinli saqqızlar, yapışdırma plastırları, elektronik siqaretlər. Və bu mübarizə düz 2009-a qədər davam etdi. Əczaçı dostum Zeynəb bir gün MORO Terapidən bəhs etdi mənə. O gün həyatım dəyişdi…\n(11 оценок, среднее: 9,00 из 10)


Məsihə necə sadiq qalmaq olar? - Faydalı məsləhətlər - 2021\nTanıma xaricində təhrif olunmuş fəzilət haqqında\nMəsihdəki həyat möhtəşəm və xüsusi bir təcrübədir! Xilas olunduqda, Onunla dərin və şəxsi bir əlaqə qura bilərsiniz. Xristianların ehtiyacı budur. Bir məsihçi olaraq, Allahın iradəsini yerinə yetirirsinizsə (meyvə verərsiniz) və əgər Onun on əmrini yerinə yetirməyə çalışırsınızsa. Yəhya 15: 5 ayəsində deyildiyi kimi: "Mən üzüməm, siz də Məndə qalan budaqlarsınız və mən də çox bəhrə verən budaqlarsınız, çünki mənsiz heç bir şey edə bilməzsiniz."\nBu məqalə Məsihdə necə qalmağınızı başa düşməyə kömək edəcək və möhtəşəm meyvə verəcəkdir.\n1 Məsihə ehtiyacınızı tanıyın: Dedi: "Mən üzüməm, sən də budaqlarsan. Budaq öz-özünə meyvə verə bilməz." Kömək üçün İsaya müraciət edərkən "inanmağa hazır olmalısan". İsa sizin vasitənizlə hərəkət edə bilməsi üçün yaxşılıq etmək və Allahın iradəsini yerinə yetirmək üçün özünüzü təvazökar edin. "Bir vergi yığan kimi necə olacağam" əsərində təvazökarlığa necə gəlmək barədə göstərişlər var.\n2 Tövbə edin və fikrinizi imanla İsaya yönəldin. İnanın ki, İsa günahların bağışlanması üçün çarmıxda öldü və ona iman gətirənlər həqiqi bir həyata sahib ola bilər və indiki pis dövrdən azad ola bilərlər - Onun qurtuluş hədiyyəsini qəbul edin. Günahlarınızı / günahlarınızı Allaha etiraf edin, daxili varlığınızı və həyatınızı dəyişdirmək üçün Allaha dua edin. Günahdan dönün və İsada Allahın böyük sevgisinə tabe olun, beləcə hər gün Səmavi Atanızın yanında olacaqsınız.\n3 Dua edin. Bu yalnız böyük bir fürsət deyil, ehtiyacdır. Rəbbimizlə daimi əlaqəyə ehtiyacınız var. İsa yer üzündə olanda dua etdi və bizə dua etməyi öyrətdi. İsa duaya ehtiyac duysa, bizə daha çox ehtiyac var? Allah sizə və baş verən hər şeyə əhəmiyyət verir - ən xahişdən tutmuş ən böyük ehtiyaca qədər nə fürsət. Bəzən bu belə olmadığı görünsə də, həmişə ehtiyaclarını dinləyir və bilir. Məzmur 55: 22-də deyilir: "qayğılarınızı Rəbbə tapşırın" və sonra "O sizi dəstəkləyəcəkdir". Dua həm həyat planlarınızı Allaha izah etmək və həm də İsadan daha çox bənzəmənizi xahiş etməkdir. Buna görə də Müqəddəs Yazıları oxumadan əvvəl Allahın xeyir-duasını istəsən yaxşı olar.\n4 Müqəddəs Kitabı oxuyun. Məzmur 119: 9 ayəsində deyilir: "Bir gənc [və ya bir qız] öz yolunu necə təmiz saxlaya bilər? Özünü Sözünə görə saxlayar." Müqəddəs Kitaba gündəlik vaxt ayırmaq çox vacibdir. Fikrinizi buna yönəldin, ürəyiniz Məsihə dönsün və onunla dolsun. Müqəddəs Kitab Allahın kəlamıdır, bu dünyada Onun kəffarə tarixçəsindən bəhs edir! Allahın kitabındakı yerinizi görməyə başlayanda, həyatınızın nəyə görə məna verdiyini və yolunuzun harada olduğunu başa düşəcəksiniz. Müqəddəs Kitabı oxuyaraq, Allahı eşitmək üçün qulaqlarınızı açırsınız. Yəhya 17:17 ayəsində deyilir: "Onları həqiqətinlə müqəddəs et; Sənin sözün həqiqətdir."\n5 Həmd və sevinin! Allah bizə Yaqub 1: 17-də "Hər yaxşı hədiyyə və hər mükəmməl hədiyyə yuxarıdan, İşıqlar Atasından gəlir" deyir. Bu o deməkdir ki, Allaha şükür etmək üçün yüzlərlə səbəbimiz var! Nəfəs almaq, yemək, iş üçün, dostlar, Allahın ailəsi, günahların bağışlanması, pisliyi dəf etmək gücü və daha çox fürsət üçün! Həmişə sevinməyin və Allaha şükr etməyin əsas səbəbi (İsaya inanırsınızsa), Allahın yanında olacağımız Yeni Cənnətdə və Yerdə əbədi həyatdan zövq almaq üçün son gündə diriləcəksiniz. Daha yaxşı ümid yoxdur.\n6 Allah övladlarının Məsihə olan ehtiyaclarını ödəməkdən məmnun qalır! Allaha müraciət edib deyə bilərik: “Səni tanımaq, Ruhunla dolu olmaq, günahımızın yükündən azad olmaq istəyirik! Hər yeməkdən daha yaxşı bəsləyən İsanı çox istəyirik! "Oruc fiziki rahatlığa nail olmaq əvəzinə Allaha imanı gücləndirmək üçün bir yoldur. daha çox məmnunluq.\n7 Allahın iradəsini yerinə yetirmək üçün güc istəyin. Yəhya 15:10 ayəsində deyilir: «Əgər əmrlərimə əməl etsəniz, Atamın əmrlərinə əməl etdiyim və Onun məhəbbətində qaldığım kimi, siz də Mənim məhəbbətimdə qalacaqsınız». Heç kim öz adı ilə Allahın adı ilə bir şey edə bilməz: Allah bizim gücümüzdür. Onsuz vacib bir şey edə bilmərik! Günah etmək çətin ola bilər, amma Allahın köməyi və mərhəməti ilə əlimizdən gələni edə bilərik. Ona arxayın olun.\nİsa Məsihdə bir azadlığın olduğunu - Ruha görə yaşamaq, dözə biləcəyinizdən daha böyük cazibəyə tab gətirməmək, artıq özünüzə qul olmamaq və həyatda ən yüksək müvəffəqiyyət, şəhvət, paxıllıq, xəsislik, vərdişli ehtirasları rədd etməkdir. başqalarının hökmü, qərəz və nifrət.\n8 Dörd İncildə İsanın sözlərini öyrənin. Vaxt imkan verərsə "Matta" dan, "Markdan", "Lukadan" və "Yəhyadan", həmçinin "Həvarilərə", "Romalılara" və digər ayələri oxuyun. Qalx, Müqəddəs Kitabda deyildiyi kimi Allahın “səssiz səsini” (vicdanını) xatırla. Əgər Allah sizin içinizdə yaşayırsa, Allahı sevirsiniz, onda "başa düşün": düşüncələriniz İsanın təlimlərinə və "Qonşunuzu sev" kimi təlimatlarına uyğun olmalıdır. Öz sözündə bizə dediyi kimi et. Gücü tanıyın:\nƏgər Məsihi ölülərdən diriltmiş Ruhunuz sizin içinizdə yaşayırsa, Məsihi ölülərdən diriltmiş olan sizin Ruhunuzun içində yaşayan Ruhunuzla bədəninizi canlandıracaqdır.\nCopyright 2021 \_ Hər şeyi necə edəcəyinizi İnternet jurnalı \_ Tanıma xaricində təhrif olunmuş fəzilət haqqında


Bakı.1981-ci il. Vyetnam prezidenti Fəvvarələr Meydanında -\nBakı.1981-ci il. Vyetnam prezidenti Fəvvarələr Meydanında - Tarix/Fotolar\n8 İyun 2018 09:05\nSSRİ-də durğunluq illərində – 1950-cı illərin sonundan 1980-ci illərin sonunadək Moskvaya səfər edən bir sıra xarici ölkə başçılarının vaxtaşırı müttəfiq respublikalara da səfərləri təşkil olunurdu. Bu məsələdə Azərbaycan SSR də istisnalıq təşkil etməyib. O illərdə ölkəmizi Birma Prezidenti, sonralar – 1961-1972-ci illərdə BMT-nin baş katibi olmuş U Tan, Vyetnam dövlətinin qurucusu Xo Şi Min, Finlandiya Prezidenti Urxo Kaleva Kekkonen, Türkiyənin baş naziri Süleyman Dəmirəl, Bülənd Ecevit kimi tarixi şəxsiyyətlər ziyarət edib.\n1980-ci ildə Bakıya Qoşulmama Hərəkatının sədri qismində Kuba Respublikasının xarici işlər naziri İsidoro Malmierka gəlib.\nBakıya 1969-1974-cü illərdə ABŞ Prezidenti olmuş Riçard Niksonun da gəlişi planlaşdırılıb. Hakimiyyətdən “Uotergeyt qalmaqalı” nəticəsində getməyə məcbur olan R.Nikson 1974-cü ildə prezident kimi birinci və sonuncu dəfə Moskvaya gəlir. Onun SSRİ-yə səfər proqramında Bakıya gəlişi də nəzərdə tutulubmuş. Prezidenti yerləşdirmək üçün layiqli qonaq evinin, ya mehmanxananın olmasını yoxlamaq üçün Moskvadan bir çox təşkilatlardan – Xarici İşlər Nazirliyindən, Dövlət Təhlükəsizlik Komitəsindən nümayəndələr Bakıya gəliblər. Qayıdanda Moskvaya məlumat veriblər ki, Niksonun Azərbaycana getməsi üçün heç bir şərait yoxdur. Beləliklə, səfər proqramı dəyişdirilir və Nikson Bakı əvəzinə Kiyevə getməli olur.\nBakı Meksika, Bolqarıstan və Şərqi Avropanın digər sosialist ölkələrinin prezidentlərinə, İran şahı Məhəmmədrza Pəhləvinin xanımı Fərəh Pəhləviyə də mehmandarlıq edib.\nBakının məşhur qonaqlarından biri də Vyetnam Sosialist Respublikasının Prezidenti Le Zuan olub. Onu müşayiət edənlərdən biri həmin dövrdə Xarici İşlər Nazirliyində Mətbuat və informasiya idarəsinin rəisi işləmiş, hazırda Qərbi Kaspi Universitetinin professoru Fikrət Sadıqov olub.\nF.Sadıqov həmin səfərlə bağlı xatirələrini Teleqraf.com-la bölüşüb:\n“Vyetnam Prezidentinin Bakıya səfəri 1981-ci ilin payızın sonlarında baş verdi. Əslində, onun vəzifəsi rəsmən prezident adlanmırdı. Ancaq ölkənin faktiki olaraq birinci şəxsi idi. Le Zuan Vyetnam Kommunist Partiyasının Baş katibi vəzifəsini daşıyırdı. O, Vyetnam Kommunist Partiyasının Xo Şi Mindən sonrakı ikinci katibi idi. 1960-cı ildən 1986-cı ilədək, yəni vəfat edənədək bu vəzifəni daşıyıb. Vyetnamın görkəmli dövlət və siyasi xadimi olmaqla beynəlxalq kommunist hərəkatının da fəallarından olub. O, Hind-Çində Kommunist Partiyasının yaradıcılarından biri hesab olunur. Ümumiyyətlə, Le Zuanın çox mürəkkəb, keşməkeşli, mübarizələrlə dolu tərcümeyi-halı var. Onun şəxsi həyatında da çətin və xoşagəlməz hadisələr baş vermişdi. Belə ki, onun qızı Le Vu An 1975-ci ildə atasının iradəsinin əleyhinə olaraq sovet riyaziyyatçısı, sonradan akademik olan Viktor Pavloviç Maslova ərə getmişdi. Le Zuanın qızı 1970-ci illərin əvvəllərində Moskva Dövlət Universitetinin fizika fakültəsində oxuyurdu. Onlar beləcə tanış olmuşdular. Onların 2 qızı dünyaya gəlmişdi. Üçüncü övlad – oğlan dünyaya gələndə Le Vu An dünyasını dəyişmiş, uşaq isə sağ qalmışdı. Bundan sonra Maslov öz uşaqlarına görə onların babası Le Zuanla mübarizə aparmalı olmuşdu. Bu mübarizə siyasi məzmun almışdı. Le Zuanın təzyiqi nəticəsində Sovet İttifaqı onun nəvəsi Antonu Vyetnama göndərməli olmuşdu. Ancaq sonda – 1985-ci ildə ata baba üzərində qələbə çaldı. Le Zuanın ölümünə bir il qalmış Anton Moskvaya – ata və bacılarının yanına qaytarıldı. Viktor Maslov öz qayınatasının üzünü bir dəfə də olsun görmədi”.\nF.Sadıqov qeyd edib ki, Le Zuan “Xalqlar arasında sülhü möhkəmləndirməyə töhfəsinə görə” 1980-ci ildə SSRİ-nin ən yüksək mükafatlarından olan Beynəlxalq Lenin Mükafatının laureatı olmuşdu:\n“Həmin mükafatı almaq üçün Moskvaya səfəri əsnasında Le Zuan Bakıya gəldi. Onu Bakıda yüksək səviyyədə qəbul etdilər. Moskvadan da onu müşayiət edənlər var idi. Proqrama uyğun olaraq şəhərin bütün görməli yerlərini ona göstərdilər və çox razı qaldı. Çünki azərbaycanlılar hər zaman qonaqpərvər olublar”.\nF.Sadıqov Le Zuanla bağlı maraqlı bir əhvalatı danışıb:\n“Fəvvarələr Meydanında XVIII ordunun muzeyi var idi. İndi onun yerində gözəllik salonu yerləşir. Həmin ordu məşhur bir ordu idi. Vaxtilə orada Sov.İKP-nin Baş katibi Leonid Brejnev xidmət etmişdi. Brejnev polkovnik rütbəsində həmin ordunun siyasi idarəsinin rəhbəri olmuşdu. Bu muzey onun xatirəsinə tikilmişdi. Ancaq bu muzey təkcə Azərbaycanda deyil, bir çox müttəfiq respublikalarda inşa olunmuşdu. Le Zuanı həmin muzeyə apardılar. Mən XİN tərəfindən onu müşayiət edirdim. Le Zuan avtomobildən düşən kimi dayandı.\nMühafizəçilər ona az qala paltosunun düymələrini açmağa kömək etdilər, paltosunu əynindən çıxardılar. Sonra qoluna girib onu muzeyə apardılar. Biz düşündük ki, yəqin o, özünü pis hiss edir. Ona görə çətinliklə yeriyir. Le Zuan muzeyə daxil oldu, bütün eksponatlara baxdı, xatirə kitabına ürək sözlərini yazdı, onu maraqlandıran məsələlərlə bağlı suallarını verdi. Bundan sonra muzeyin çıxış qapısına yaxınlaşdı, yenə qoruyucular onun qoluna girib muzeydən çıxardılar, paltosunu geyindirdilər. Bundan sonra mən bir məqama fikir verdim. O, düymələrini dərhal, cəld şəkildə özü bağladı. Başını müavininə tərəf çevirdi, ona vyetnamca nəsə dedi. Sonra ora yığışan camaata əl elədi, daha sonra gümrah, kefi kök şəkildə maşına yaxınlaşdı. Maşının qapısını özü açdı və mindi. Mən bu vəziyyətə çox təəccüb etdim. Dedim, necə oldu ki, o, birdən-birə canlandı, özü paltosunu geyindi, düyməsini özü bağladı, camaata əl elədi və maşına minib ərazidən uzaqlaşdı. Sonra fikirləşib bunu özüm üçün aydınlaşdırdım. Moskvadan onu müşayiət edən şəxslərlə söhbətdən sonra isə məsələ tam aydın oldu”.\nF.Sadıqov daha sonra deyib:\n“Həmin dövr Brejnevin ömrünün son illəri idi. O, xəstə idi və çətinliklə gəzirdi. Cəmi iki il sonra – 1982-ci ilin noyabrında da vəfat etdi. Brejnev də ömrünün son illərində addımlarını bu cür atırdı. Mühafizəçiləri onun qoluna girməklə gəzdirirdilər. Le Zuan Brejnevin xidmət etdiyi XVIII orduya həsr olunmuş muzeyi ziyarət edəndə özünü Brejnevə oxşatmaq, onun imicini yamsılamaq istəyib. Ondan fərqli görünmək istəməyib. Sanki, o da böyük bir dövlətin rəhbəridir, Berjnevə bənzər bir rəhbərdir. Bakıya gəlməzdən öncə o, Moskvada Brejnevlə görüşmüşdü və onun hərəkətlərini götürmüşdü. Bununla bəlkə də o, Brejnevə ehtiramını bildirirdi. Muzeydən çıxanda isə əvvəlki adamdan əsər-əlamət qalmamışdı. Sanki başqa bir insan idi. Bax, Vyetnam Prezidentinin Bakıda belə bir qəribə hərəkəti olmuşdu”.


“Qala Həyat”ın icbari və könüllü sığorta növündə artım – Yığımlar 12 milyon manata çatdı - SIĞORTA - Fins.az\n“Qala Həyat”ın icbari və könüllü sığorta növündə artım – Yığımlar 12 milyon manata çatdı\nAzərbaycanın həyat sığortası bazarının lokomotivlərindən sayılan“Qala Həyat” sığorta şirkəti strateji inkişafını uğurla davam etdirir.\nŞirkətdən Fins.az-a verilən məlumata görə, sığorta portfelində icbari (“İstehsalatda bədbəxt hadisələr və peşə xəstəlikləri nəticəsində peşə, əmək qabiliyyətinin itirilməsi hallarından icbari sığorta”) sığorta növünün payı 12% artaraq 6 650 599 manata, həyatın ölüm halından sığortası növünün payı isə32% artaraq 2 377 768 manata çatıb. Bununla da, 2018-ci il üçün hədəflərə uğurla çatmanı qeyd etmək olar.\nXatırladaq ki, Azərbaycanın ən etibarlı həyat sığortaçısı olan “Qala Həyat” 2010-cu ildən fəaliyyət göstərir. Şirkətin əsas səhmdarı ölkənin ən iri sığorta qurumu olan “AzRe Təkrarsığorta” şirkətidir.Cari ilin noyabr ayının 1-nə şirkətin nizamnamə kapitalının həcmi 12,870 mln. manat təşkil edib.Şirkət müştərilərə qanunvericliklə nəzərdə tutulmuş həyat sığortası bütün növləri üzrə, o cümlədən “İpoteka krediti üzrə borcalanın həyat sığortası”, “Kapital proqramı üzrə həyat sığortası”, “Bədbəxt hadisələrdən sığorta”, “Həyatın sağalmaz xəstəliklərdən sığortası”, “Uşaqların xeyrinə yığım sığortası” və “İstehsalatda bədbəxt hadisələr və peşə xəstəlikləri nəticəsində peşə, əmək qabiliyyətinin itirilməsi hallarından icbari sığorta” sı üzrə xidmətlər göstərir.


Bakı məktəblərində işə qəbulun ikinci mərhələsi başlayıb | Xəbərlər\nİmtahanlar paytaxtdakı 220 nömrəli məktəb-liseydə keçirilib.\nBakuciy.az xəbər verir ki, bu gündən Bakı Şəhəri üzrə Təhsil İdarəsi (BŞTİ) tərəfindən ümumi təhsil müəssisələrində təlim-tərbiyə işləri üzrə direktor müavini, tərbiyə işləri üzrə direktor müavini (təşkilatçı), gənclərin çağırışaqədərki hazırlığı rəhbəri, psixoloq, uşaq birliyi təşkilatı rəhbəri, laborant və kitabxanaçı vəzifələrinə işə qəbul üzrə müsabiqənin II (test imtahanı) mərhələsinə start verilib.\nİmtahanlara ilk olaraq laborant vəzifəsinə işə qəbul üzrə namizədlər cəlb olunub.\nLaborant vəzifəsinə işə qəbul üzrə test imtahanı mərhələsində 570 nəfər iştirak edib.\nMüsabiqəyə qatılan şəxslər 30 sualdan ibarət test tapşırığını 45 dəqiqə ərzində cavablandırıblar.\nBunu da oxu: Bakılı tələbə ABŞ-da hakerlər marafonunda iştirak etdi - FOTO


Müxalifət funksionerləri arasında barışmaz zidiyyət və ciddi qarşıdurma var - XALQQAZETI.COM\nMüxalifət funksionerləri arasında barışmaz zidiyyət və ciddi qarşıdurma var\nAntimilli qrupların özünü müxalifət adlandırması mənəviyyatsızlıqdır\nƏvvəla onu qeyd edək ki, bu gün dünyanın demokratik və hüquqi dövlət quruculuğu yolu seçmiş (yəni monarxiyanın qorunduğu və ya diktaturanın mövcud olduğu ölkələr istisna edilməklə ) bütün dövlətlərində müxalifət var və hamı bunu normal qarşılayır. Demokratik, hüquqi dövlət qurmuş Azərbaycan Respublikasında da müxalifətin olması tamamilə təbiidir və böyüklü-kiçikli hamı müxaliflərin haqlarını tanıyır. Daha doğrusu, Avropanın ən mükəmməl konstitusiyalarından biri kimi qəbul edilən Əsas Qanunumuz bunu tələb edir və biz də qanunun tələblərini gözləyirik.\nAmma bir fakt da var ki, bizim ölkəmizdəki müxalifətin daxilində də öz rəhbərliyinə müxalif mövqedə dayananlar çoxdur. Hələ bu harasıdır? Müxalif partiyalar arasında mövcud olan barışmaz ziddiyyət və qarşıdurmalar getdikcə daha da kəskinləşir. İş o yerə çatıb ki, indi müxalifətçilər həm iqtidarın ünvanına şər-böhtan yağdırırlar, həm də “qonşu” partiyanın.\nÖtən ay AXCP tərəfdarları sosial şəbəkələrdə yazmışdılar ki, Əli Kərimli yanvarın 20-də Şəhidlər xiyabanına yürüş təşkil etmək istəyəndə, digər müxalif partiyaların rəhbərləri alçaqlıq və şərəfsizlik edərək onu dəstəkləmədilər. “Digər müxalif partiyanı” təmsil edən bir “hazırcavab” isə yazdı ki, alçaq və şərəfsizi yaxşı görməyiniz üçün sizə güzgü göndərəcəyik. Yəni bu adamlar nəinki cəmiyyət arasında, hətta öz aralarında belə normal rəftar qaydalarına əməl edə bilmirlər. Sonra da deyirlər ki, müxalifətin fevralın 23-nə təyin etdiyi mitinqə nə üçün icazə verilmədi?\nMitinqə nə üçün icazə verilmədiyini əsaslandıracaq çoxsaylı faktlar var. Birinci faktı yuxarıda qeyd etdik. Əlavə edək ki, Əli Kərimlinin “Milli Şura”sının yanvarın 19-da keçirdiyi mitinqdə ictimai asayişin pozulması, mitinq iştirakçılarının nəqliyyatın hərəkətinə maneçilik törətməsi, asayiş keşikçilərinə qarşı sərt davranış və onların qanuni tələblərinə müqavimət göstərilməsi faktlarının araşdırılması hələ başa çatmayıb. Üstəlik, keçirmək istədikləri yeni mitinqin təşkilatçıları belə halların təkrarlanmayacağı barədə üzərlərinə heç bir məsuliyyət götürmürlər və bunda maraqlı da deyillər. Bunun isə bir adı var: təxribatçılıq.\nDünyanın sürətlə inkişaf edən ölkələrindən birinin – qüdrətli Azərbaycan dövlətinin siyasətinə müxalif mövqedə dayanmaq istəyən insanların ictimai-siyasi proseslərə məsuliyyətsiz münasibət bəsləməsi isə heç zaman ciddi qəbul edilə bilməz. Ona görə də, Bakı Şəhər İcra Hakimiyyəti hər hansı kütləvi tədbirin keçirilməsini məqbul saymır və hüquq-mühafizə orqanlarının araşdırmasının başa çatmasını gözləməyi məqsədəuyğun hesab edir. Bundan başqa, mitinqin təşkilatçıları hər hansı qanun pozuntusuna yol verilməyəcəyi və aksiyanın idarə olunacağı barədə üzərlərinə öhdəlik götürməlidirlər.\nYeri gəlmişkən, Azərbaycan Demokrat Partiyasının sədri Sərdar Cəlaloğlu bugünkü müxalifətin başıpozuq hərəkətlərini ciddi şəkildə tənqid etmişdir. Partiya sədrinin “Hurriyet.orq” elektron qəzetində verilmiş geniş müsahibəsində belə faktlar açıq şəkildə tənqid edilir. Sərdar Cəlaloğlu müxalifətçiliyin dedi-qodudan, şər-böhtan söyləməkdən ibarət olmadığını deyir: “Hətta demokratik seçkilər yolu ilə hakimiyyətə gəlmiş adamın belə siyasətinə təsir etməlisən. Məgər ABŞ-da, Avropada müxalifət yoxdur? Orda seçkilər saxta keçirilib? Yox. Bu halda Amerikada, Avropadakı müxalifətin işi nədən ibarətdir? Bax, bizim müxalifət bunu başa düşmür. Anlamırlar ki, iqtidar demokratik yolla seçilsə belə, yenə də ona müxalifət olmaq lazımdır. Bu halda müxalifətçilik effektiv idarəetmə ilə bağlı olur.”\nPartiya sədrinin fikrincə, müxalifətdəki bir sıra şəxslər istəmir ki, İlham Əliyev ölkəni effektli idarə etsin: “Belə düşünürlər ki, Prezident qaçqınlar, şəhid alilələri, qazilər, ümumən xalqla bağlı düzgün addım atarsa, onda onu yıxmaq çətin olar... Azərbaycan müxalifətinin dərk etmədiyi budur. Ona görə də müxalifət şüuraltı belə düşünür ki, iqtidar nə qədər pis idarə etsə, bu, bir o qədər müxalifətin xeyrinədir”.\nElektorat sarıdan məhsuldar olmağı bacarmayan “Məhsul” müxalifətinin son addımlarını xarici qüvvələrin təhriki ilə atdığını söyləyən “Yurddaş” Partiyasının sədri Mais Səfərli də bugünkü müxalifətin ərzi-halı barədə maraqlı fikirlər səsləndirib:“Müxalifət elə hesab edir ki, küçələrə çıxmaqla əhalini öz başlarına toplaya biləcəklər. Fakt isə bundan ibarətdir ki, bu günə qədər onlar tərəfindən keçirilən aksiyaların heç bir nəticəsi olmayıb. Çünki xalqın müxalifətə heç bir siyasi dəstəyi yoxdur. Bu baxımdan növbəti aksiyaların əvvəlki aksiyalardan heç bir fərqi olmayacaq. Bir sözlə, radikal müxalifət düşərgəsində özlərini lider hesab edən şəxslər cəmiyyətin gözündən düşmüş insanlardır. Yəni cəmiyyət müxalifətdən imtina edib”.\nMais Səfərlinin fikrincə, müxalifət düşərgəsini təmsil edən liderlər heç vaxt bir-birinin varlıqlarını qəbul etməyiblər: “Yəni hər zaman biri özünü digərindən üstün tutub. Ona görə də müxalifət təmsilçiləri ayrı-ayrılıqda aksiyalar keçirirlər. Bu ünsürlərin bir-birini qəbul etməməsinin birinci səbəbi “liderlərin” şəxsi ambisiyalarının olması ilə bağlıdır. Çünki müxalifət “liderlərinin” hər biri ana müxalifət olmaq istəyir. Bu iddialar isə absurd və mənasızdır”. Belə olan halda nə üçün hansısa mitinqin keçirilməsinə icazə verilməlidir?\nSonda bir daha qeyd edək ki, xalqa və milli dövlətçiliyə qarşı mənəvi terror törətmək istəyən heç kəs öz istəyinə nail ola bilməyəcək. Çünki dövlət var, onun qanunları mövcuddur və bu xalq öz dövlətini qoruyur, dövlət başçısını isə dəstəkləyir.\n21 2019 23:36 - XƏBƏRLƏR


§1. Bölünən və bölən. Bölünmə əlamətləri - H. 11\n§1. Bölünən və bölən. Bölünmə əlamətləri. Hissə 11.\nTest ID - 77049\n134-114 ədədi aşağıdakılardan hansına qalıqla bölünər?\nTest ID - 79448\nMüəllif: Kazim_Abdinov (Əlavə edilib: 17.04.2015)\nN=7000....0 ədədinin tam bölənləri 196 isə, N ədədinin sondan neçə rəqəmi 0-dır?\nTest ID - 77050\nMüəllif: Kazim_Abdinov (Əlavə edilib: 10.04.2015)\n232323....23 26 rəqəmli ədədini 7-yə böldükdə qalıq neçə olar?


Sığorta bazarında koronavirusla bağlı ilk məhsul - DETALLAR\n“Antikoronavirus” məhsulu bazarda bu qəbildən olan ilk məhsuldur və əhali arasında kifayət qədər böyük maraq yaradıb”\nBunu “Atəşgah Həyat” Sığorta Şirkətində Həyat sığorta idarəsinin rəisi Şəfəq Həsənova Fins.az-a deyib.\nŞ.Həsənovanın sözlərinə görə, koronavirus infeksiyası qlobal pandemiyadır və ölkəmizdə də bu virusun qarşısının alınması ilə bağlı intensiv şəkildə addımlar atılır və tədbirlərin görülməsi zərurət halını alıb.\n“Bütün bunları düşünərək, ölkə rəhbərliyinin müəyyən mesajlarını nəzərə alaraq və şirkətimizin missiyasını əsas götürərək vətəndaşların bu virusa yoluxmaları nəticəsində qarşılaşacağı hər hansı tibbi riskləri və maliyyə xərclərini fikirləşib sosial yönümlü məhsul yaratmışıq.\n“Atəşgah Həyat” Sığorta Şirkətin nümayəndəsi bildirib ki, müştərilərin sağlamlığını nəzərə alaraq COVID-19 virusunun vura biləcəyi zərərlərdən maddi təminat baxımından yanaşsaq, tam vaxtında atılmış addımdır.\n“Yəni bu məhsul vasitəsilə virusa yoluxma halında “Atəşgah Həyat” Sığorta Şirkəti vətəndaşları maddi sıxıntılardan qorumuş olur. “Antikoronavirus” məhsulu bazarda bu qəbildən olan ilk məhsuldur və əhali arasında kifayət qədər böyük maraq yaradıb. Qısaca olaraq deyə bilərəm ki, “Antikoronavirus” həyat sığorta növünə aiddir və koronavirusa yoluxma və xəstənin istənilən səbəbdən ölümü halında sığorta təminatı təklif edir”.


Fransa səfiri ADA-da təşkil olunan seminarda - La France en Azerbaïdjan - Ambassade de France à Bakou\nAccueil > Yeniliklər > Mədəniyyət xəbərləri > Fransa səfiri ADA-da təşkil olunan seminarda\nFransa səfiri ADA-da təşkil olunan seminarda [fr]\n"Advanced Foreign Service Program" adlı yeni proqram çərçivəsində Azərbaycan Diplomatik Akademiyası (ADA) 2018-ci il fevral ayının 21-dən mart ayının 7-dək diplomatlar və mütəxəssislər ilə düşüncə və təcrübələrini əks etdirən seminarlar keçirmək üçün razılığa gəlib.\nFransanın Azərbaycandakı səfiri xanım Orelia Buşez martın 2-də iş təcrübəsi 3 ildən 12 ilədək olan 22 azərbaycanlı qadın diplomatın iştirakı ilə diplomat qadın kariyerasına həsr olunmuş seminarda iştirak etmişdir.\nOrelia Buşez fəal müzakirələr zamanı diplomat kimi öz peşəkar təcrübəsini təqdim etmiş və öz auditoriyası ilə peşəkar kariyerası zamanı qarşılaşdığı problemləri və sualları, məsələn, şəxsi və iş həyatını, məsuliyyət və vəzifə borcunu necə bir araya gətirmək və eləcə də diplomat olmaq üçün zəruri peşəkar və şəxsi keyfiyyətlər haqqında müzakirələr aparmışdır.\nBu müzakirələrin sonunda, institusional səviyyədə qadınlar və kişilər arasında bərabər imkanlar və bərabər münasibətlərə nail olmaq üçün zəruri tədbirlərin həyata keçirilməsinin vacibliyi vurğulandı. Bu münasibətlə, səfir Orelia Buşez bir neçə ildir Fransanın Avropa və Xarici İşlər Nazirliyində inkişaf edən və artıq yavaş-yavaş öz nəticəsini verən siyasəti izah etməyə müvəffəq oldu. Məsələn, 2017-ci ildə 180 səfirdən 40 qadın olması onların sayının əhəmiyyətli dərəcədə artması buna sübutdur.\nFoto@Azərbaycan Diplomatik Akademiyası


Leyla Əliyeva müalicə alan uşaqlarla görüşdü – YENİLİK.AZ\nPosted on July 9, 2019 by Yenilik.Az Leave a comment\nBu gün Heydər Əliyev Fondunun vitse-prezidenti Leyla Əliyeva paytaxtdakı Qarayev adına 2 saylı Klinik Uşaq Xəstəxanasında, Topçubaşov adına Elmi Cərrahiyyə Mərkəzində, Eyvazov adına Elmi-Tədqiqat Hematologiya və Transfuziologiya İnstitutunda və Talassemiya Mərkəzində olub, burada müalicə alan uşaqlarla görüşüb.\nYenilik.az xəbər verir ki, Heydər Əliyev Fondunun vitse-prezidenti Leyla Əliyeva əvvəlcə paytaxtdakı Qarayev adına 2 saylı Klinik Uşaq Xəstəxanasına gəlib.\nMəlumat verilib ki, hazırda burada 135 uşaq müalicə alır. Leyla Əliyeva balacaların müalicəsi ilə maraqlanıb, xəstəxananın müxtəlif şöbələrində müalicə alan uşaqlara görüşüb, onların valideynləri ilə söhbət edib. Heydər Əliyev Fondunun vitse-prezidenti balacaların tezliklə sağalmasını arzulyıb, onlara hədiyyələr təqdim edib.\nDaha sonra Heydər Əliyev Fondunun vitse-prezidenti Talassemiya Mərkəzində olub. Heydər Əliyev Fondu talassemiya problemi ilə bağlı çox mühüm tədbirlər görür, bu istiqamətdə ixtisaslaşmış peşəkar kadrların yetişməsi üçün zəruri proqramlar həyata keçirir.\nFondun təşəbbüsü ilə yaradılan Talassemiya Mərkəzi bu xəstəlikdən əziyyət çəkən insanların şəfa ocağına çevrilib. Elə mərkəzin yaradılmasında da əsas məqsəd ixtisaslaşdırılmış tibb ocağının və qan bankının təşkili, yüksək ixtisaslı kadrların hazırlanması, talassemiyadan əziyyət çəkən uşaqların təhlükəsiz və keyfiyyətli qan komponentləri ilə, eləcə də tibbi xidmətlə təmin olunmasıdır.\nAZƏRBAYCANDA SÜRÜCÜLÜK MƏKTƏBİ YANDI


Xalq Prezidentə minnətdardır: “Sizə arxalanır və güvənirik” - MƏKTUBLAR | Xəbərdə yaşıl işıq\nTarix: 02 İyun 2020 Saat: 15:54\nXalq Prezidentə minnətdardır: “Sizə arxalanır və güvənirik” – MƏKTUBLAR\nBuna görə də əhali Prezident İlham Əliyevə minnətdarlıq məktubları ünvanlayır.\nHəmin təşəkkür məktublarının bir qismini təqdim edirik:\nSalyan rayonundan həkim Aygün Salmanova yazır:\n“Möhtərəm cənab Prezident, bütün bəşəriyyətin ağır pandemiya ilə mübarizə apardığı bir dövrdə Sizin insanların sağlamlığının qorunmasına göstərdiyiniz diqqət və qayğı yüksək insani keyfiyyətlərinizin, mənəvi zənginliyinizin bariz nümunəsidir.\nDünyanı cənginə alan koronavirusun ölkəmizə təsirinin minimuma endirilməsi üçün görülən tədbirlər təbii ki, Sizin adınızla bağlıdır və Sizin təkcə Azərbaycan vətəndaşlarının deyil, bütün dünya azərbaycanlılarının Prezidenti olduğunuzu sübut edir.\nSizin uzaqgörən siyasətiniz, ən çətin məqamlarda qəbul etdiyiniz düzgün qərarlar ölkəmizi və xalqımızı pandemiyanın ağır nəticələrindən xilas etməkdədir. Mən həkimlik borcumu yerinə yetirmək və virusa yoluxmuş xəstələri müalicə etmək üçün Astara və Masallı rayonlarına ezam olunan zaman Sizin biz həkimlərə və xəstələrə göstərdiyiniz diqqətin, qayğının bir daha şahidi oldum.\nBununla yanaşı, pandemiyanın dünyanın ən inkişaf etmiş ölkələrinə belə böyük faciə yaşatdığını da müşahidə etdik. Lakin Sizin uzaqgörənliyiniz, çevik və vaxtında həyata keçirdiyiniz tədbirlər sayəsində ölkəmiz bütün dünyaya virusla ən uğurlu mübarizə modellərindən birini göstərdi. Bu, bir vətəndaş və bir həkim kimi məni sevindirməyə bilməz.\nBütün bunlara görə Sizə minnətdarlığımı bildirirəm. Sizinlə fəxr edirəm, qürur duyuram, cənab Prezident. Allah Sizi qorusun!”.\nYardımlı rayonunun Qabaqdibi kəndindən Rüfət Sarıyev bildirir:\n“Hörmətli cənab Prezident, hazırda dünyamız böyük çətinliklə üzləşib.\nBütün dünya ölkələri COVID-19 pandemiyası ilə mübarizə aparır. Bir sıra ölkələrdə vəziyyət çox acınacaqlı olduğu halda, Azərbaycan vətəndaşı nisbətən rahat yaşayır. Sağlamlığımızı düşündüyünüzə, qayğımıza qaldığınıza görə Sizə təşəkkür edirik. Bir Azərbaycan vətəndaşı kimi daim Sizin siyasətinizi və apardığınız islahatları dəstəkləyirik və Sizinlə qürur duyuruq. Allahdan Sizə uzun və sağlam ömür arzulayırıq”.\nSumqayıt şəhərindən şagird Kənan Mahmudlu qeyd edir:\n“Möhtərəm cənab Prezident, mən təbiət elmləri təmayüllü gimnaziyanın 6-cı sinif şagirdiyəm. Hazırda dünyanı sarsıdan koronavirus bəlası Azərbaycanda da yayılıb.\nHörmətli Prezidentim, Sizin uzaqgörənliyiniz sayəsində bu bəlanın fəsadları ölkəmizdə minimum səviyyəyə endirildi. Əhalinin sağlamlığının qorunması və xalqımızın bu bəladan daha az itkilərlə qurtulması istiqamətində mühüm işlərinizə görə sinfimizin şagirdləri adından Sizə dərin minnətdarlığımı bildirirəm”.\nBakının Yasamal rayonundan Rəmzi Dədəkişiyev yazır:\n“Hörmətli cənab Prezident, Allah ulu öndərimiz Heydər Əliyevə rəhmət eləsin! 1993-cü ildə xalqımızı böyük bəladan xilas etdi. Siz Ulu Öndərin yolunu layiqincə davam etdirirsiniz. Pandemiya dövrü bunu bir daha sübut etdi.\nSizin müdrik qərarlarınız və məqsədyönlü addımlarınız sayəsində xalqımızın koronavirusdan müdafiəsi etibarlı şəkildə təmin olunmaqdadır. Biz xalq olaraq keçmişi də görmüşük, bu günü də görürük. Əlbəttə ki, fərq çox böyükdür.\nÖlkəmizdə 1990-cı illərin əvvəllərində hökm sürən xaosu, özbaşınalığı, aclığı indi tərəqqi, inkişaf, yüksək rifah əvəzləyib. Cənab Prezident, Siz xalqa arxa-dayaq olduğunuz kimi, xalq da hər zaman Sizinlədir. Sizin dediyiniz kimi, “Biz birlikdə güclüyük!”.\nXəbərin olsun: İlham Əliyev fərman imzaladı\nBeyləqan rayonunun sakinləri Mircəfər İsmayılov, Yasəmən Hüseynova, Cəfər Cəfərov və Mansır Kərimov yazırlar:\n“Hörmətli cənab Prezident, Sizin prezidentliyiniz dövründə Azərbaycan böyük uğurlar əldə etmiş, çətinliklərin öhdəsindən mətinliklə gəlmişdir. Cəbhə bölgəsində yaşayan məcburi köçkünlər olaraq inanırıq ki, Sizin dəstəyinizlə koronavirus epidemiyasına da qalib gələcəyik.\nSizin tapşırığınızla yaşı 65-dən yuxarı olan vətəndaşlara, o cümlədən sosial baxımdan həssas ailələrə xüsusi qayğı göstərilməsi, ərzaq yardımlarının verilməsi, karantin dövründə 190 manat məbləğində pul vəsaitinin ödənilməsi sübut edir ki, Sizin yürütdüyünüz siyasətin mərkəzində Azərbaycan vətəndaşı və onun rifahı dayanır. Cənab Prezident, xalqımız Sizə arxalanır və güvənir. Çünki ataların bir məsəli var: “Gördüyünü qoyub, görəcəyə getmə”. Sizin gördüyünüz işlər göz qabağındadır. Allah uğurlarınızı daha da bol eləsin!”.\nİmişli rayonunun Yuxarı Qaralar kəndinin sakini Şəmsiyyə Rahmanova bildirir:\n“Hörmətli cənab Prezident, mən bir Azərbaycan vətəndaşı, gənc nəslin nümayəndəsi və dövlət qulluqçusu kimi bu məktubu Sizə böyük qürur hissi və sevgi ilə yazıram.\nAzərbaycan gənci kimi dünyada, eləcə də ölkəmizdə gedən prosesləri yaxından izləyirəm. Fəaliyyətinizi, Azərbaycan xalqına göstərdiyiniz əvəzolunmaz xidmətlərinizi yüksək qiymətləndirirəm.\nHələ koronavirus infeksiyasının dünyanı bürümədiyi vaxtdan ölkəmizdə Sizin tərəfinizdən çox ciddi, davamlı və təsirli tədbirlər həyata keçirildi. Azərbaycan dövlətinin atdığı addımlar dünyanın bir çox inkişaf etmiş ölkələri üçün nümunə oldu. Sizin bütün qərarlarınızla həmrəyik. Hamımız inanırıq ki, verdiyiniz qərarlar bizi bu bəladan minimum zərərlə qurtaracaq. Biz hər zaman, eləcə də pandemiya dövründə Sizin dəstəyinizi öz üzərimizdə hiss edirik. Biz Sizi və fəaliyyətinizi dəstəkləyir və Sizə güvənirik. Xoşbəxt xalqıq ki, ölkəmizin Sizin kimi Prezidenti var. Sizə minnətdarıq, cənab Prezident”.\nBakı şəhərindən Mehriban Mirzəyeva qeyd edir:\nDünyanı cənginə almış koronavirus pandemiyası Azərbaycandan da yan keçməyib. Sizin müdrik və uzaqgörən siyasətiniz nəticəsində ölkəmizdə pandemiyanın təsirinin azaldılması və miqyasının məhdudlaşdırılması istiqamətində mühüm addımlar atılıb.\nBütün bunlar sübut edir ki, yürütdüyünüz siyasətin mərkəzində Azərbaycan vətəndaşı və onun rifahı dayanır. Cənab Prezident, insanların sağlamlığının qorunması məqsədilə Sizin tapşırığınızla hər bir vətəndaşa hər cür yardım göstərilir. Gördüyünüz bu işlər, qabaqlayıcı tədbirlər bir daha sübut edir ki, Siz daim xalqımızı düşünür və hər bir vətəndaşın qayğısına qalırsınız. Cənab Prezident, Sizin “Biz birlikdə güclüyük!” çağırışınız uzun illər ölkəmizin zəfər simfoniyası olacaq. Biz Sizinlə fəxr edirik. Allah Sizi, ailənizi və xalqımızı qorusun!”.\nSaatlı rayonunun Çolpı kəndindən Vaqif İbrahimov yazır:\n“Möhtərəm cənab Prezident, Sizə özümün və qohumlarımın adından təşəkkürümüzü bildirirəm.\nKoronavirusun dünyada yayıldığı bir vaxtda Siz qısa müddətdə xəstəxanalar inşa etdirərək, tam hazır vəziyyətdə xalqımızın istifadəsinə verdiniz.\nMaska istehsalı fabrikinin açılması, şəhər və rayonlarda mütəmadi olaraq dezinfeksiya işlərinin aparılması, işsiz vətəndaşlara yardımların verilməsi Sizin çevik və zəruri tədbirlərinizin nəticəsidir. Bütün bunların hesabına Azərbaycanda kütləvi yoluxmanın qarşısı alınıb. Sevindirici haldır ki, digər ölkələr Sizin iş prinsipinizdən örnək götürür. Biz Sizinlə fəxr edirik. Siz Azərbaycan xalqının dayağı olduğunuz üçün Allah Sizə hər zaman dayaq olsun!\nSizin bu iş prinsipinizi gördükdə ulu öndər Heydər Əliyevin 1980-ci ildə Sabirabad rayon zəhmətkeşləri qarşısında çıxış edərkən dediyi sözləri xatırladım. Ulu Öndər o vaxt demişdi: “İnsanda istək olanda, arzu olanda, iradə olanda qarşıda duran hər bir çətinliyə nail olmaq olar”.\nBəli, bu istəyi Sizdə gördük. Sizin işlərinizə “əhsən” deyirik. O gün olsun ki, işğal edilmiş torpaqlarımız sülh yolu ilə azad olunsun, növbəti təşəkkür məktubunu da onda yazaq. Hörmətli Prezident, Sizə möhkəm cansağlığı, gələcək işlərinizdə yeni-yeni uğurlar, ailə səadəti, xoşbəxtlik arzulayırıq”.\nŞirvan şəhərindən Fəridə Yahyayeva qeyd edir:\n“Hörmətli cənab Prezident, koronavirus infeksiyasına qarşı həyata keçirdiyiniz ardıcıl və məqsədyönlü tədbirlər, əhalinin maddi rifah halının yaxşılaşdırılması və sağlamlığının qorunması ilə bağlı verdiyiniz düşünülmüş qərarlara görə Sizə ailə üzvlərimizin adından və öz adımdan dərin minnətdarlığımı bildirirəm. Çünki biz görürük ki, Azərbaycan xalqının yaxşı güzəranı və gözəl gələcəyi Sizin üçün ən ümdə məsələdir.\nMəhz verdiyiniz operativ qərarlar göstərdi ki, digər ölkələrlə müqayisədə ölkəmiz bu infeksiyadan az zərərlə çıxmağı bacarır. Cənab Prezident, mən böyük qürurla deyə bilərəm ki, Sizin rəhbərliyinizlə Azərbaycan xalqı qarşılaşdığı bu bəladan tezliklə qurtulacaq və narahatlıq keçirdiyimiz çətin günlər arxada qalacaqdır. Siz olduqca şərəfli və çətin bir yoldasınız.\nAzərbaycan xalqı Sizi sevir, dəstəkləyir və verdiyiniz hər bir qərarın arxasında durur. Bir daha ölkəmizin sağlam gələcəyi və inkişafı naminə gördüyünüz işlərə və yorulmaz fəaliyyətinizə görə Sizə minnətdaram. Sizə möhkəm cansağlığı diləyirəm. Tanrı Sizi və ölkəmizi qorusun!”.\nQuba şəhərindən Sahilə Ağasiyevanın məktubunda deyilir:\n“Hörmətli cənab Prezident, son aylarda bəşəriyyətin bəlasına çevrilən COVID-19-la bütün dünya mübarizə aparır. Belə bir vaxtda Siz xalqa müraciət etməklə bir daha bizimlə – xalqla birlikdə olduğunuzu isbat etdiniz. Bildirmək istəyirəm ki, Sizin həyata keçirdiyiniz bütün qabaqlayıcı tədbirləri ürəkdən bəyənirik.\nAzərbaycanın bütün bölgələrində vətəndaşlarımızın sağlamlığının qorunması naminə görülən tədbirlər uğurla davam etdirilir. Biz bilirik ki, pandemiyanın miqyasının məhdudlaşdırılması istiqamətində atılan hər bir addım mühüm strateji əhəmiyyət kəsb edir və baş verə biləcək fəsadların aradan qaldırılmasına yönəldilib. Artıq xalqımız bu bəlanın ciddiliyini Sizin tövsiyələriniz sayəsində daha dərindən anlayaraq dərk edib. Cənab Prezident, Sizin sözünüzlə desək, “Biz birlikdə güclüyük!”.\nXalqımızın rifahı və sağlamlığı naminə atdığınız bütün addımlarınızı dəstəkləyir, Sizin rəhbərliyinizlə ölkəmizin işıqlı və gözəl gələcəyinə əminliyimi ifadə edirəm. Ulu Tanrıdan Sizə uzun ömür və cansağlığı arzu edirəm”.


Multikulturalizm və beynəlxalq arenada Azərbaycanın inkişaf perspektivləri – vetenim.az və info\nMultikulturalizm və beynəlxalq arenada Azərbaycanın inkişaf perspektivləri\nDin Gündəm Xəbər Xətti\n01 Dekabr 2016 01 Dekabr 2016 Günay Novruz\nQloballaşan dünyada beynəlxalq inteqrasiya proseslərinin inkişafını qarşılıqlı anlaşma, dözümlülük olmadan təsəvvür etmək mümkün deyil. Heç şübhəsiz ki, ölkənin xarici siyasəti onun daxili siyasəti ilə birbaşa əlaqəlidir, daha aydın desək, ölkənin uğurlu xarici siyasəti onun daxili siyasətinin təzahürüdür. Daxili və xarici siyasəti nizama salacaq bir sıra yollara nəzər salsaq görərik ki, multikulturalizm və tolerantlıq ölkənin suverenliyini, inkişafını möhkəmləndirən və ona beynəlxalq arenada nüfuz qazandıran ən mühüm və səmərəli amillərdən biridir. Multikulturalizmin Azərbaycanın xarici siyasətində rolu nədən ibarətdir? Bu siyasəti həyata keçirmək Azərbaycan üçün hansı əhəmiyyətli təsirlərə malikdir? Bu sualların cavabı kifayət qədər geniş bir aspekti əhatə etməsinə baxmayaraq, hər şeydən əvvəl qeyd etmək lazımdır ki, multikulturalizm siyasəti dünya ölkələrinin Azərbaycana etimadını artırmış, ölkədə sülh və əmin-amanlığın möhkəmlənməsinə təsir göstərmişdir. Ərazi və əhali baxımından kiçik, lakin iqtisadi, siyasi və mədəni sahədə gördüyü işlərə, qazandığı uğurlara görə regional və beynəlxalq müstəvidə kifayət qədər böyük nüfuza malik olan Azərbaycan haqqında danışdıqda ilk ağla gələn məsələlərdən biri sahib olduğu multikultural dəyərlərinin dünyaya səs salmasıdır. Multikulturalizm daxili siyasətimizdə bünövrə rolunu oynayaraq, eyni zamanda xarici siyasətimizin fəaliyyət istiqamətini müəyyənləşdirmiş olur.\nHazırda Azərbaycan dünyada sülh və əmin-amanlıq simvoludur.\nUzun müddət Sovet imperiyasının tərkibində olan, ağır və keşməkeşli yollar keçən Azərbaycan artıq beynəlxalq aləmdə öz sözünü deyən ölkələrdən birinə çevrilmişdir. Xalqların etnik-mədəni, dini dəyərlərini qoruyaraq əslində beynəlxalq insan haqlarının qorunmasının ən gözəl nümunəsini dünyaya göstərmiş olan Azərbaycan bu siyasəti torpaqlarının 20%-i işğal altında olduğu bir dövrdə həyata keçirir. Sözsüz ki, beynəlxalq aləmdə baş verən proseslərin gərginləşdiyi bir dövrdə, terror dalğasının dünyanı öz ağuşuna aldığı bir zamanda ölkələrin öz sabitliyini qoruyaraq beynəlxalq arenada nüfuz qazanması və baş verən proseslərdə yaxından iştirak etməsi olduqca çətin bir prosesdir. Azərbaycan isə bu çətin missiyanın öhdəsindən gələn və hətta dünyaya yeni model nümayiş etdirən bir ölkəyə çevrilməyi bacarmışdır. Bir sıra beynəlxalq təşkilatlar Azərbaycanın bu inkişafını dəstəkləmiş və Azərbaycanla diplomatik əlaqələri genişləndirmişdir. Bunun nəticəsi olaraq, Azərbaycanın beynəlxalq aləmdə qazandığı nailiyyətləri sırasına 2012-ci ildə Birləşmiş Millətlər Təşkilatı Təhlükəsizlik Şurasına sədrlik etməsi də əlavə olundu. Bununla da 155 ölkənin dəstəyi ilə Azərbaycan Şərqi Avropa bölgəsini BMT Təhlükəsizlik Şurasında təmsil etmək imkanı qazandı. Bütün bunlar ölkəmizin mədəniyyətlərarası və sivilizasiyalararası dialoqun inkişafında həyata keçirdiyi layihələrin nəticəsidir. Azərbaycanın beynəlxalq aləmdə qazandığı uğurlardan biri kimi Bakı prosesini göstərmək olar ki, bu da mədəniyyətlərarası dialoqun inkişaf etdirilməsində çox mühüm bir addım oldu. Ev sahibliyi etdiyimiz bir sıra nüfuzlu konfranslar bir daha Azərbaycanın xarici siyasətdə dünya ölkələrinə əhəmiyyətli dərəcədə təsir etmək potensialını ortaya qoydu. Bu tədbirlərin arasında Ümumdünya Mədəniyyətlərarası Dialoq Forumu, Dünya Dini Liderlərinin Sammiti, müvafiq olaraq keçirilmiş dörd Beynəlxalq Humanitar Forum, Birləşmiş Millətlər Təşkilatı Sivilizasiyalar Alyansının 7-ci Qlobal Forumu yer alır.\nDünyada gedən proseslərə nəzər salsaq görərik ki, son dövrlərdə İslamofobiya, Ksenofobiya və s. kimi zərərli anlayışlar geniş şəkildə yayılmaqdadır. Din adı altında törədilən, xüsusilə İslamla əlaqələndirilən terror aktlarının qarşısının alınması və aradan qaldırılması, İslamı, bütünlüklə dinlərin əsl mahiyyətini, multikultural dəyərlərin formalaşmasının əhəmiyyətini dünyaya aşılamaqda belə tədbirlərin geniş şəkildə həyata keçirilməsinin əvəzedilməz rolu vardır. Son dövrlərdə Azərbaycanın qarşıya qoyduğu məqsədlərdən biri də müsəlman və Qərb cəmiyyətləri arasında əməkdaşlığın artırılmasında iştirak etməkdir. Azərbaycan bununla yanaşı inkluziv cəmiyyətin yaradılması, qarşılıqlı anlaşmanın təmin edilməsində də yaxından iştirak edir. Nəzərə alsaq ki, müxtəlif din və etnik birliklərin birgə fəaliyyət göstərməsi lazım olan bu məsələ birbaşa tolerant yanaşma olmadan reallaşa bilməz.\nƏsl mahiyyəti müxtəliflikdə harmoniya yaratmaq olan multikulturalizmin beynəlxalq aləmə təsiri Azərbaycanın timsalında bir daha özünü təsdiqləyir. Dini və mədəniyyətlərarası münaqişələrin aradan qaldırılması, eyni zamanda ölkələrarası sülh münasibətlərinin təmin olunması deməkdir. Şərq-qərb müharibələrinin baş verməsi səbəbinin əsl mahiyyəti dini və etnik müxtəlifliyin mövcudluğu və belə müxtəlifliyi tənzimləyən mexanizmin tətbiq olunmamasıdır. Multikulturalizm mexanizmi məhz belə bir şəraitdə işə düşür və bu kimi gərginlikləri aradan qaldırır. Azərbaycan da öz növbəsində multikultural dəyərləri və bu prinsipləri həyata keçirən multikulturalizm siyasətini beynəlxalq müstəvidə müxtəlif sivilizasiya və mədəniyyətlərə malik ölkələr arasında təbliğ etməklə həm dünyada özünəməxsus yer qazanmasına, həm də ölkələrarası dialoqun inkişaf etdirilməsinə nail olur. Öz milli maraqlarını qoruyaraq region və dünya ölkələrinə qarşı balanslaşdırılmış xarici siyasət kursu həyata keçirməsi Azərbaycanın xarici siyasətinin başlıca prinsiplərindəndir. Bu siyasətin həyata keçirilməsi ölkəmizdə yaşayan müxtəlif çoxsaylı xalqların nümayəndələrinə bərabər səviyyədə yanaşmaqla bu ənənəni dünya müstəvisinə çıxarmaq yolu ilə reallaşır. Ölkəmizin eyni zamanda 2001-ci il 11 sentyabr tarixində ABŞ-ın rəhbərlik etdiyi Beynəlxalq Antiterror Koalisiyasının fəal üzvü olaraq terrorizmə qarşı mübarizəyə öz töhfəsini verməsi dünyada sülhün bərqərar olması məsələsinə nə qədər həssaslıqla yanaşdığını bir daha dünyaya göstərmiş oldu.\nQarşılaşdığı erməni terroru sayəsində Azərbaycan bu bəlanın nə olduğunu tam şəkildə dərk edir. 1991-ci il oktyabrin 18-i H.Əliyevin apardığı uğurlu diplomatiya sayəsində əldə etdiyi müstəqilliyindən bəri Azərbaycan öz xarici siyasətində qazandığı uğurları qoruyub saxlayır və BMT, İslam Konfransı Təşkilatı, Avropa Təhlükəsizlik və Əməkdaşlıq Təşkilatı, Avropa Şurası, Avropa Birliyi, Müstəqil Dövlətlər Birliyi və s. kimi nüfuzlu beynəlxalq təşkilatların aparıcı tərəfdaşı kimi çıxış etməklə yanaşı, dünya mətbuatında Azərbaycanla, xüsusilə Azərbaycanın multikulturalizm modeli ilə bağlı yüksək təəssürat formalaşdıran bir sıra məqalələrin dərc olunmasına nail omuşdur. “Jewish”, “Dailycaller”, “Ər-Riyad”, “Spectator”, “River Flash” və.s kimi nüfuzlu qəzet, jurnal və internet portallarında Azərbaycanla bağlı dərc edilmiş məqalələr buna bariz nümunədir. Ölkəmizdə fəaliyyətdə olan bir sıra səfirlərin, eləcə də buraya üz tutan turistlərin qarşılaşdığı multikultural mənzərə qarşısında öz müsbət emosiyalarını bölüşməsi Azərbaycanın beynəlxalq imicinin formalaşmasına əhəmiyyətli dərəcədə təsir göstərir. Təsadüfi deyil ki, Amerikanın Azərbaycandakı keçmiş səfiri Enn Dersi Azərbaycanda mövcud olan mültikulturalizmlə bağlı öz fikrini belə bildirmişdir: “Azərbaycan dünyaya neft-qaz ixrac edən ölkə kimi tanınır, lakin Azərbaycanda fəaliyyət göstərdiyim dövrdə gördüyüm mühiti nəzərə alaraq deyə bilərəmki, Azərbaycan tolerantlıq mühitini dünyaya ixrac edə bilər”.\nBu il cənab prezident İlham Əliyev tərəfindən “Multikulturalizm ili” elan olunması bu sahədə görülən işlərin məntiqi nəticəsi idi. Multikulturalizm siyasətinin Azərbaycan tərəfindən uğurla həyata keçirilməsi eyni zamanda bəzi Qərb qüvvələri tərəfindən ortaya atılan “ekstremist və radikal müsəlmanlar” anlayışına qarşı müsbət bir cavabdır. Xüsusilə, Azərbaycanın müsəlman ölkəsi olaraq bu siyasəti uğurla davam etdirməsi beynəlxalq aləmdə müsəlman ölkələrinin imicini aşağı salan neqativ düşüncələri də aradan qaldırmağa kömək etmişdir. Azərbaycan əslində bu ölkələrin hansı xüsusiyyətlərə malik olmasının zəruriliyini beynəlxalq aləmdə layiqli şəkildə nümayiş etdirir. Terror təşkilatlarını yaradan, onları himayə edən, lazım gəldikdə isə heç nədən xəbərləri olmamış kimi dünyada sülhün bərqərar olması tərəfadarı kimi çıxış edən bəzi qüvvələrə Azərbaycan qarşılıqlı sülh və mehriban əməkdaşlıq siyasətini necə reallaşdırmağın ən gözəl nümunəsini ortaya qoymuş oldu. Ölkəmiz multikulturalizm siyasətini uğurla həyata keçirərək bir çox nüfuzlu ölkə və təşkilatların diqqətini özünə yönəltmiş və xarici ölkələrdən artan turist axını immiqrasiya proseslərini sürətləndirərək ölkənin iqtisadi, mədəni, siyasi sahələrinin inkişafına xeyli təkan vermişdir. Neft ixracı ilə məşhurlaşan ölkəmiz artıq dünyaya multikultural dəyərlər ixrac edərək dünyanın sülh meydanına çevrilmişdir.\n“Qızılgül ruhi xəstədir”- Özünü güllələyən qızın atası – YENİLƏNİB..\n“Gənclik Mall”da həyəcan\nBaşını gizlədərək atəş açan YPG-li terrorçunu türk əsgəri belə vurdu – VİDEO\n21 Fevral 2018 21 Fevral 2018 Günay Novruz\nXocalı qətliamının ilk şahidi – Ukraynalı pilot Bakıya gəlir\n20 Fevral 2017 20 Fevral 2017 Günay Novruz\nİsmayıllıda inəklərin süd vəzilərinin qopması ilə bağlı ANALİZLƏRİN CAVABI\n10 Avqust 2018 10 Avqust 2018 Günay Novruz


Sərdar Cəlaloğlu: "İstərdim ADP-yə başqa şəxs rəhbərlik etsin" » Milletin-sesi.info Informasiya portali\nSərdar Cəlaloğlu: "İstərdim ADP-yə başqa şəxs rəhbərlik etsin"\n"Çox istərdim ki, partiyaya başqa şəxs rəhbərlik etsin, amma partiyada hər kəs də rəhbərliyi öz üzərinə götürmür”. Milletinsesi.info xəbər verir ki, bunu Trend-ə Azərbaycan Demokrat Partiyasının sədri Sərdar Cəlaloğlu partiyanın növbəti qurultayı ilə bağlı məsələyə münasibət bildirərkən deyib.\nS.Cəlaloğlu bildirib ki, partiyaya rəhbərlik etmək, onun işini təşkil etmək olduqca çətindir: "Əslinə baxanda, bizim partiyada partiya idarə etmək iqtidarına çatmış bir neçə nəfər var. Onlara tam inanıb deyə bilərəm ki, bu şəxslər partiyanı məndən də yaxşı idarə edə, müstəqil partiya da yarada bilərlər. Amma təcrübə və ictimai nüfuz baxımından müəyyən məsələlər var. Elələri var ki, Azərbaycanda xalq hərəkatı vaxtı anadan olmamışdı, indi o, necə mənimlə eyni təcrübəyə malik ola bilər? Ancaq yeni şərait yaranarsa, partiyada bir neçə şəxs var ki, onlar həqiqətən də partiya rəhbərləri kimi fəaliyyət göstərə bilərlər”.\nS.Cəlaloğlu bildirib ki, təqvim vaxtı ilə partiyanın qurultayının vaxtı gəlib çatıb: "Amma hazırki vəziyyətdə diqqəti qurultaya cəlb etməyi düzgün hesab etmirik. Bu il ərzində qurultay keçirilə də, keçirilməyə də bilər”.\nS.Cəlaloğlu bildirib ki, ADP indiyə qədər nəzərdə tutulduğundan çox sayda qurultay keçirib: "Partiya nizamnamədə nəzərdə tutulduğundan çox qurultay keçirib. Biz bir neçə dəfə növbədənkənar qurultay keçirmişik. Nizamnaməyə uyğun olaraq, 5 ildən bir qurultay keçirməliyik. Partiya 1994-cü ildə təsis olunub və həmin dövrdən indiyə qədər biz 4 qurultay keçirməli idik, amma 9 qurultay keçirmişik”.\nS.Cəlaloğlu hesab edir ki, qurultay yalnız beş ildən bir qurultay keçirmək xatirinə keçirilməməlidir: "Qurultay keçirəndə siyasi tələb də olmalıdır. Hazırda belə siyasi tələb olmadığına görə, qurultay keçirmək barədə müzakirələr aparmırıq”.\nXəbərin vaxtı: 08-01-2016\nİqtidar-müxalifət dialoqu nə vaxt keçiriləcək? 06-01-2016


Mərdəkan Mədəniyyət sarayı fəaliyyətini genişləndirir\nBakı şəhərinin Xəzər rayonu özünəməxsusluğu, o cümlədən mədəni həyatı ilə daim sayılıb-seçilmişdir. Rayonda mədəniyyətin inkişafı həmişə diqqət mərkəzində olmuşdur. Özünəməxsus fəaliyyəti və ənənəsi olan Mərdəkan mədəniyyət sarayı fəaliyyətə başladığı gündən əhalinin asudə vaxtını səmərəli keçirmək üçün mərkəz rolunu oynayır.\nSarayın kollektivi rayon əhalisinin, ələlxüsus gənc nəslin mənəvi və estetik zövqünü formalaşdırmaq üçün daim axtarışdadır. İndi sarayda fəaliyyəti genişləndirmək üçün daha münbit şərait yaradılmışdır. Sarayın maddi-texniki bazası müasir tələblərə cavab verəcək dərəcədə yeniləşdirilmişdir.\nMərdəkan mədəniyyət sarayı 1961-ci ildən istifadəyə verilməsinə baxmayaraq, orada bir dəfə də olsun əsaslı təmir işləri aparılmamışdır. Lakin 2007-ci ildə Heydər Əliyev Fondunun prezidenti, Xəzər rayonundan deputat seçilmiş millət vəkili Mehriban xanım Əliyevanın bilavasitə tapşırığı və təşəbbüsü ilə saray əsaslı təmir edilmiş, burada yenidənqurma işləri aparılmış, qəsəbə əhalisinin mədəni tələbatını nəzərə alaraq 374 nəfərlik böyük, 150 nəfərlik kiçik zal, rəqs salonları, vidieomonitor, işıq və səs sistemləri istifadəyə verilmişdir. Bina mərkəzləşdirilmiş kondisioner, siqnalizasiya və yanğından mühafizə sistemləri ilə təchiz edilmişdir.\nYaradılmış şəraitin nəticəsidir ki, son aylar saraya gələnlərin sayı durmadan artır. Geniş fəaliyyət, yaradılmış şərait hesabına sarayda bədii özfəaliyyət, texniki dərnəklərin, pullu və pulsuz kursların sayı durmadan artır. Bu mədəniyyət ocağının direktoru, təcrübəli mədəniyyət işçisi, ali ixtisas təhsilli rejissor Vüqar Ağayevlə söhbət edərkən o bildirdi ki, indi sarayda tikmə-biçmə, rəqs, məktəbəqədər hazırlıq, ilkin tibbi yardım, gitara, rəsm, qadın bərbəri, keramika, kompyuter kursları fəaliyyət göstərir. Bu kurslar uşaq və yeniyetmələrin asudə vaxtlarını bu peşələri öyrənməyə sərf etməklə səmərəli keçirməyə səbəb olur. Azərbaycan Respublikasının əməkdar müəllimi Xanlar Bəşirovun rəhbərldik etdiyi “Qartallar” rəqs kollektivi indi nəinki mərdəkanlı uşaqların, eyni zamanda rayonun digər məktəblərində oxuyan uşaqların da diqqətini çəkir. Bu rəqs qrupu dəfələrlə xarici ölkələrdə respublikamızı uğurla təmsil etmişdir.\nMədəniyyət sarayında 8 pullu dərnəkdə 139 uşaq məşğul olur. Burada 5 pulsuz dərnək də fəaliyyət göstərir. Dram, “retro” instrumental ansamblı, “Lalələr” rəqs qrupu, “Azərbaycan qartalları” rəqs qrupu və keramika kurslarının xidmətindən onlarca uşaq və yeniyetmə bəhrələnir.\nOnu da qeyd etmək lazımdır ki, rayon rəhbərliyinin diqqət mərkəzində olan Mərdəkan mədəniyyət sarayı bir sıra respublika əhəmiyyətli tədbirlərə də ev sahibliyi etmişdir. Belə ki, xalq teatrlarının işinin daha da səmərəli təşkili, xalq yaradıcılığının inkişafı, özfəaliyyət teatr kollektivlərinə gənc nəslin cəlb edilməsi və onların fəaliyyətini dövrün tələblərinə uyğun qurmaq məqsədilə ənənəvi olaraq xalq teatrı festivalı, mədəniyyət işçilərinin II spartakiadasının qrup yarışları, gül bayramı, əlillər günü, o cümlədən rəsm, şahmat müsabiqələri keçirilir. Belə ki, burada təşkil edilən 20 Yanvar şəhidlərinə həsr edilən “Şəhidlər bizim and yerimizdir”, M.Ə.Rəsulzadənin 129-cu ildönümünə həsr olunmuş “İnsanlara hürriyyət, millətlərə istiqlal” elmi-kütləvi konfrans, Xocalı soyqırımına həsr olunmuş Xəzər rayon məktəblərinin əl işlərindən ibarət sərgi və s. tədbirlər keçirilmişdir.\nMərdəkan mədəniyyət sarayında təkcə keçən il 44 kütləvi tədbir keçirilmişdir ki, bu tədbirlərdə 7460 nəfər iştirak etmişdir. Bir sözlə, Mərdəkan mədəniyyət sarayı inkişaf yolundadır.\nRespublika.-2014.- 28 yanvar.- S.6.


18 Noyabr 2020 - 23:47\nAvropa İttifaqı ölkələrində minik avtomobillərin satışı 2020-ci ilin ilk 10 ayında rekord dərəcədə – 26,8 faiz azalıb.\nBu barədə məlumat Avropa Avtomobil İstehsalçıları Assosiasiyasının aylıq hesabatında yer alıb.\n“2020-ci ilin yanvar ayından oktyabradək Avropa İttifaqının 27 ölkəsində 8 milyon yeni minik avtomobili qeydiyyatdan keçib ki, bu da ötən ilin analoji dövrü ilə müqayisədə 2,9 milyon ədəd azdır. Ümumilikdə isə ilin ilk on ayı ərzində avtomobil satışında misli görünməmiş eniş müşahidə olunub – 26,8 faiz”, – assosiasiyanın təqdim etdiyi məruzədə belə deyilir.\nBu göstəriciyə görə liderlər sırasında “Smart” (78 faiz azalma), “Alpine” (76,9 faiz), “Lada” (56,5 faiz), “Jaguar” (50,4 faiz) və “Opel” (45,8 faiz) kompaniyaları yer alıb(azərtac).


Brüssel-Bakı sazişi – simurq.info\n20 Aprel 2019 Garay Alibeyov 0 Comments\nAvropa Birliyi ilə Azərbaycan arasında bağlanacaq saziş hər iki tərəfin maraqlarına uyğundur.\nBu sözləri simurq.info Axar.az-a istinadən açıqlamasında millət vəkili Aydın Mirzəzadə deyib. O, AB-Azərbaycan arasında imzalanması gözlənilən strateji tərəfdaşlıq sazişinə qara yaxmağa çalışan qüvvələrin yalnız bir məqsəd güddüyünü bildirib:\n“AB heç vaxt demokratiyanın gözlənilmədiyi, sahibkarlığa dəstək olmayan ölkələrlə saziş bağlamır. Bu gün Azərbaycanda aparılan islahatlar, həm iqtisadiyyatda, həm ictimai-siyasi həyatda olan nəticələr AB-ni təmin edir. Burada hər iki tərəfin maraqları nəzərə alınır. Azərbaycan tərəfi üçün bu, Avropa ilə sıx əlaqələr, viza rejiminin sərbəstləşməsi, qarşılıqlı iqtisadi əlaqələrdirsə, Avropa üçün Azərbaycana investisiya qoymaq, infrastrukturundan istifadə etmək imkanıdır. Yəni burada hər iki tərəf qazanır. Müxalifətin bu məsələyə etiraz etməsinin yalnız bir səbəbi var. Onlar bu sazişin bağlanmasını istəmir. Onlar Azərbaycanın izolyasiya olunmasında, ölkəmizdə iqtisadi vəziyyətin pisləşməsində, Azərbaycanla dünyanın əlaqələrinin mürəkkəbləşməsində maraqlıdırlar. Yəni onlar hesab edirlər ki, vəziyyət nə qədər pis olarsa, hakimiyyətə gəlmək perspektivi açılar. Onlar hakimiyyətə gəlmək üçün öz vətəndaşlarının vəziyyətlərinin pisləşməsini arzulayırlar. Hakimiyyətə gəlmək üçün Azərbaycanın dünya tərəfindən blokadaya alınmasında və sanksiyalar tətbiq edilməsində maraqlıdırlar. Çox maraqlı bir eyniləşmə var. Bu gün Ermənistan Xarici İşlər Nazirliyi Azərbaycan-AB arasında sazişin bağlanmaması üçün maksimum cəhd göstərir. Azərbaycanla bağlı AB-nın rəsmi orqanlarına yalan informasiya ötürülür, bu sazişin AB-yə zərbə vuracağını bəyan edirlər və s”.\nMillət vəkilinin sözlərinə görə, Azərbaycan-AB arasında sazişin imzalanma mərhələsində Ermənistan XİN-in və Azərbaycan müxalifətinin mövqeyinin üst-üstə düşməsi təsadüfi deyil:\n“Bu gün Ermənistanla Azərbaycan müxalifətinin saziş barəsində mövqeyi eyni axarda gedir. Belə bir təsəvvür yaranır ki, bunlar tapşırığı eyni yerdən alırlar. İndiki dövrdə Azərbaycanın uğur qazanması, qüdrətlənməsi, insanlarımızın yaxşı yaşaması Azərbaycan müxalifətinin maraqlarında deyil. Bunun nəticəsidir ki, Azərbaycan vətəndaşı müxalifətin arxasınca getmir, onun irəli sürdüyü şüarları dəstəkləmir. Hesab edirəm ki, belə taleyüklü məsələlərdə hər bir kəsin əsl siması ortaya çıxır. Aydın olur ki, onlar üçün əsas məsələ Azərbaycanda vəziyyətin pisləşməsi, dövlətimizin dünya birliyindən kənarda qalmasıdır. Bu isə heç vaxt baş verməyəcək. Aparılan siyasət Azərbaycanı daha güclü və qüdrətli edəcək, dünya dövlətlərinin Azərbaycana marağını daha da artıracaq\n← SÖZ VERDİ Kİ, BU DÜNYAYA BİR DƏ GƏLƏCƏK\nBir gündə Almaniyadan 53 azərbaycanlı deportasiya olundu →\nŞuranın dəstəyilə çəkilən filmin təqdimatı olacaq (1. 835)


“Hayat” klinikasında rüsvayçı soyğunçuluq - Detallar - Azinforum.az İnformasiya Portalı\nAna səhifə / Gündəm / “Hayat” klinikasında rüsvayçı soyğunçuluq – Detallar\n“Şikayətim “Hayat Clinic”in timsalında əksər özəl xəstəxanalardandı”.\nAbid Qasımov şikayətində bildirib. Vətəndaş deyir ki, 1 il qabaq Ankarada Acıbademdə dizindən əməliyyat olunub: “3-4 ay sonra məni əməliyyat edən həkim zəng elədi ki, “bəs Bakıdakı Hayat Clinik Acıbadem ilə əməkdaşlığa başlayıb, 2 günlük Bakıya gələcəm, yanıma gələrsən elə-belə baxaram sənə görüm dizində vəziyyət necədi”.\nNəysə, getdim Hayat klinikasına. Həkimə gəlməyimi demələrinə istəyirəm, demirlər. İstəyirdilər ki, 2 dəqiqə üçün bunlara pul ödəyim. 1 saat gözlətdikdən sonra axırda birtəhər həkimə orda olduğumu çatdırdıqdan sonra yanına qəbul oldum və çıxdım”. A.Qasımovun sözlərinə görə, yenə 1 həftə qabaq həkim zəng elədi: “Bəs Abid 2 günlük Bakıya gəlirəm, istəyirsən gəl bir baxım dizinə”. Mən də dedim həm 1 il keçsə də dizimin vəziyyətin bilim, həm də həkim zəng edib çağırıb getməmək olmaz. Getmişəm xəstəxanaya, mənə deyirlər 100 manat ödəyin, adınızı yazaq, sonra keçin həkimin yanına. Deyirəm ki, 2 dəqiqə həkimlə hal-əhval tutacağıq deyə 100 manat ödəməliyəm ? Elə burdan çıxanda xəstəxana xaricində də görüşə bilərəm də. Hətta o 100 manatın üstünə biraz da qoyub gedib Ankarada hocamla qarşılıqlı kofe içərəm. 100 manatı ödəməyə gücüm çatırdı, sadəcə mənə qarşı soyğunçuluq eləməmələri üçün nə pul ödədim, nə də həkimlə görüşdüm. Digər özəl xəstəxanalarda da adi konsultasiyanın qiymətinin bu səviyyələrdə olduğunu bilirəm”. //gundelik-baku.com//\nÖncəki Zakir Qaralov Bəxtiyar Vahabzadənin oğluna yeni vəzifə verəcək? – İki prokurorun səlahiyyəti bitib\nNövbəti Nəsimi rayonunda “Müəllimlər günü” – İcra başçısı tədbirdə! – FOTOLAR